**  
ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΔΩΔΕΚΑΝΗΣΟΥ**

**ΔΗΜΟΣ ΚΩ**

ΑΥΤΟΤΕΛΕΣ ΤΜΗΜΑ ΔΗΜΑΡΧΟΥ

**Προς:**

* **Πρόεδρο και μέλη Δημοτικού Συμβουλίου.**
* **Προέδρους & Συμβούλους Δημοτικών Κοινοτήτων.**
* **Αποδέκτες της πρόσκλησης της ειδικής συνεδρίασης με αριθμό πρωτ.: 21160/17-08-2023**

**Θέμα: *“Παρουσίαση Απολογισμού Πεπραγμένων Δημοτικής Αρχής 2022”.***

Αγαπητοί συνάδελφοι, αγαπητές συναδέλφισσες,

με αυτό τον απολογισμό ολοκληρώνεται μια δημοτική περίοδος τεσσάρων ετών.

Μια δύσκολη αλλά γόνιμη περίοδος, που έφερε αισιοδοξία στην κοινωνία μας και προοπτική στο νησί μας.

Αυτή η τετραετία είναι η πιο ισορροπημένη σε παραγωγή έργου και δράσεων για όλο το νησί.

Κατασκευάστηκαν, εκτελούνται, συμβασιοποιήθηκαν, εντάχθηκαν, περιμένουν να ενταχθούν σε χρηματοδότηση ή βρίσκονται σε στάδιο μελέτης, δεκάδες μεγάλα και μικρά έργα.

Έργα και δράσεις που δείχνουν τον στόχο μας.

Για ένα φιλόξενο τόπο, με ισχυρές υποδομές.

Που στηρίζει την οικονομική και κοινωνική ανάπτυξη, με σεβασμό στο φυσικό και δομημένο περιβάλλον, στον άνθρωπο και στην ιστορία του νησιού μας.

Ένα σύγχρονο νησί, με ξεχωριστή ταυτότητα στο ανταγωνιστικό περιβάλλον που διαμορφώνεται καθημερινά.

Έναν τόπο που αυξάνεται πληθυσμιακά, μεγαλώνει και ομορφαίνει, με πλούσιο και δημιουργικό ανθρώπινο δυναμικό.

Αυτός είναι ο προσανατολισμός μας. η κατεύθυνση που κινούμαστε.

Δεν σημαίνει, βεβαίως, ότι λύθηκαν όλα τα προβλήματα, ότι δεν υπάρχουν νέες ανάγκες.

Χρειάζεται πολλά να γίνουν ακόμη.

Για αυτό είμαστε εδώ.

Να ολοκληρώσουμε το σχεδιασμό που έχουμε κάνει, στη νέα περίοδο, που θα είναι άλλωστε πενταετής, μεγαλύτερη κατά ένα χρόνο από αυτή που φεύγει.

Σχεδιάζουμε, τεκμηριώνουμε, διεκδικούμε και βρίσκουμε λύσεις.

Αναγνωρίζουμε τις αδυναμίες μας. Μαθαίνουμε από τα λάθη μας. Αλλάζουμε.

Βελτιωνόμαστε και συνεχίζουμε μαζί με την κοινωνία δίχως εντάσεις και διαχωρισμούς.

Όταν μιλάμε για το μέλλον δεν πρέπει να ξεχνάμε το παρελθόν.

Όπως όλοι γνωρίζετε, αναλάβαμε την ευθύνη διοίκησης του Δήμου, αφού προηγήθηκε μια πενταετία απραξίας, αδιαφορίας για τους δημότες και συγκρούσεων με όλους.

Όταν ο ιστορικός Δήμος Κω, αντί να αναφέρεται ως παράδειγμα προς μίμηση, όπως παλαιότερα, εξελίχτηκε σε παράδειγμα προς αποφυγή.

Με την χειρότερη διοίκηση στην ιστορία του νησιού μας.

Αυτή την εικόνα έπρεπε να αλλάξουμε αμέσως και πιστεύω τα καταφέραμε σε μεγάλο βαθμό.

Παρότι ήρθαμε αντιμέτωποι με πρωτόγνωρα προβλήματα.

Πανδημία, ακρίβεια, οικονομική κρίση.

Με μεγαλύτερο όλων την πανδημία, που άλλαξε συθέμελα τον κόσμο.

Ακινητοποίησε τους ανθρώπους και την οικονομία.

Με κίνδυνο κατάρρευσης του τουρισμού.

Ούτε έξι μήνες δεν είχαμε στο Δήμο όταν ξέσπασε η πανδημία.

Φανταστείτε, μια νέα δημοτική αρχή, με τα περισσότερα στελέχη της άπειρα στη διοίκηση, να έχει να αντιμετωπίσει αυτή τη δυστοπία.

Δίχως πλειοψηφία στο Δημοτικό Συμβούλιο.

Με εχθρική αντιπολίτευση, και τη στείρα άρνηση της μείζονος μειοψηφίας, σχεδόν σε όλα τα θέματα.

Είναι αλήθεια ότι βάλαμε εξαρχής μεγάλους και δύσκολους στόχους.

Πολλούς από αυτούς τους έχουμε πετύχει.

Όπως, τη δρομολόγηση των διαδικασιών για κατασκευή νέου Νοσοκομείου, την μεταγραφή της επέκτασης στο Κτηματολόγιο, την κατασκευή του νέου πλοίου της Ναυτιλιακής Εταιρείας μας ΑΝΕΜ, την επικείμενη επέκταση του λιμανιού Κεφάλου, την επαναφορά στο Δήμο της παραλίας του Ναυτικού Ομίλου, τα μεγάλα έργα υδροδότησης και πολλούς άλλους.

Περισσότερα από 180 μεγάλα και μικρά έργα, το καθένα με την σημασία του, απολαμβάνουν οι συνδημότες μας.

Όλα αυτά, σε συνδυασμό με δράσεις μείζονος σημασίας, όπως για τη διεκδίκηση νέου νοσοκομείου, αποτελούν τον πλούτο της κοινωνίας μας για αυτή την περίοδο.

Δεν αφήσαμε τίποτα στην τύχη.

Μικρά και μεγάλα θέματα του Δήμου και των συμπατριωτών μας.

Για αυτό πολλά ζητήματα είναι σε εξέλιξη.

Έχουμε δρομολογήσει διαδικασίες και περιμένουμε ευχάριστη κατάληξη το επόμενο διάστημα.

Το Τοπικό Πολεοδομικό Σχέδιο του Δήμου μας, η οριστική έγκριση της Βιοτεχνικής Ζώνης, η εκκρεμότητα με το χώρο στάθμευσης πίσω από την Casa Romana, η επέκταση της μαρίνας στην Κω και του λιμανιού της Καρδάμαινας, το κυκλοφοριακό πρόβλημα, τα σχολικά κτίρια, αποτελούν προτεραιότητα.

Πιστεύω θα τα ολοκληρώσουμε στη νέα δημοτική περίοδο, εφόσον οι συμπολίτες μου με εμπιστευθούν και πάλι.

Οφείλω να θυμίσω πως εξαρχής θέσαμε πέντε μεγάλους στόχους:

- Την ηρεμία της κοινωνίας μας,

- Την εξωστρέφεια και επανασύσταση της Κω στο σύγχρονο κόσμο,

- Τον εκσυγχρονισμό του Δήμου για την αντιμετώπιση των προβλημάτων της καθημερινότητας,

- Την βελτίωση της εμφάνισης και λειτουργιών της πόλης και των χωριών, και

- Τον αναπτυξιακό σχεδιασμό μας για τα επόμενα χρόνια.

Προχωρήσαμε σε πολλά.

Σίγουρα δεν τα κάναμε όλα τέλεια.

Θέλω να είχαμε κάνει περισσότερα.

Όμως δεν κοροϊδέψαμε κανέναν. Δεν λοιδωρήσαμε συνδημότες μας.

Προσπαθήσαμε, παλέψαμε, βρήκαμε λύσεις.

Για αυτό, έχουμε τη δύναμη και ζητάμε από τους συνδημότες και τις συνδημότισσες μας να μας εμπιστευθούν ξανά.

Να συνεχίσουμε, με σχέδιο και τεκμηρίωση, με έργα και δράσεις σε όλο το νησί.

Εκτός από τα έργα, που αποτελεί ένα σημαντικό στοιχείο απολογισμού, οφείλω να αναφερθώ στο μεγαλύτερο, κατά τη γνώμη μου, επίτευγμα αυτής της περιόδου.

Την ενότητα της κοινωνίας μας.

Να μην φοβάται κανείς πολίτης να πει τη γνώμη του.

Ακόμα και όταν είναι αυστηρός με τη δημοτική αρχή.

Να φτάνει κάθε δημότης στην πόρτα του δημάρχου, που τώρα την βρίσκει ανοιχτή.

Με συνεργασία και καλή διάθεση.

Δίχως συγκρούσεις χωρίς νόημα.

Αισθάνομαι περήφανος για αυτό.

Είναι η μεγαλύτερη ικανοποίηση μου, η παρακαταθήκη στους νέους και στις νέες του νησιού μας.

Έτσι θα συνεχίσουμε, με ενότητα δυνάμεων και καθαρούς στόχους.

Στην ιστορία του νησιού μας πέρασαν και άλλοι, πριν από εμάς.

Θα ακολουθήσουν σίγουρα πολλοί περισσότεροι.

Όλοι κάτι άφησαν στον τόπο και τους μνημονεύουμε σήμερα.

Για εμένα έχει μεγαλύτερη αξία η ενότητα της κοινωνίας μας από οποιοδήποτε τεχνικό έργο, ακόμα και από αυτό το νέο νοσοκομείο.

Γιατί ξέρω ότι μόνο ενωμένοι μπορούμε να βρούμε λύσεις στα δύσκολα προβλήματα της εποχής μας.

Για αυτό βαδίζουμε αυτόν τον δρόμο. Της ευθύνης και της σιγουριάς.

Εγγυώμαι για αυτό.

**Η Κως στο σύγχρονο κόσμο – με το βλέμμα στο μέλλον**

Η επανασύσταση της Κω στο σύγχρονο κόσμο.

Η εξωστρέφεια του νησιού μας.

Αποτελούν ανάγκη και στοίχημα.

Για το Δήμο, τις επιχειρήσεις και τους εργαζόμενους στον τουρισμό.

Για αυτό δημιουργήσαμε νέες δομές.

Για να καλύψουμε την καταστροφική πολιτική των προηγούμενων χρόνων, όπως τη διάλυση του Ενιαίου Φορέα Τουρισμού.

Προσθέσαμε Διεύθυνση Τουρισμού, μέσω μετατροπής του Αναπτυξιακού Οργανισμού ΚΩΑΝ σε Οργανισμό Διαχείρισης Προορισμού (DMO).

Για να διασφαλίσουμε σταθερότητα και σαφείς στόχους.

Επιπλέον, αυξήσαμε τη χρηματοδότηση δράσεων.

Για τον σχεδιασμό. Την υλοποίηση. Την παρακολούθηση της τουριστικής προβολής.

Για την προβολή και διαφήμιση του νησιού μας με σύγχρονα μέσα.

Δημιουργήσαμε το νέο λογότυπο της Κω, την σύγχρονη ιστοσελίδα, **kos.gr**, και τα social media του νησιού μας.

Η φωνή της Κω φτάνει παντού, στο facebook και στο instagram, με τον διακριτό τίτλο **Kos Island Greece.**

Δημιουργήσαμε σύγχρονο οπτικοακουστικό υλικό για το ψηφιακό μάρκετινγκ, προωθήσαμε την συνδιαφήμιση της Κω με μεγάλες ταξιδιωτικές εταιρείες, διαφήμιση σε ηλεκτρονικά (ιστοσελίδες) και παραδοσιακά μέσα ενημέρωσης (εφημερίδες, τηλεόραση, ραδιόφωνο), σχεδίαση και παραγωγή νέου έντυπου ή ψηφιακού υλικού προώθησης, προμηθευτήκαμε info kiosks που θα αξιοποιηθούν στην πληροφόρηση των επισκεπτών μας, προωθήσαμε τον ποδηλατικό τουρισμό με συνδυασμό δράσεων, την γαστρονομική ταυτότητα του νησιού μας, και πολλά άλλες ενέργειες που συνθέτουν το πλέγμα των δράσεων μας.

Με τεράστια επιτυχία, όπως όλοι ομολογούν, στηρίξαμε τον τουρισμό μας στη δύσκολη περίοδο της πανδημίας, με την διαδικτυακή καμπάνια "**refresh your story in Kos**" , στα μέσα κοινωνικής δικτύωσης, όσο και στο δίκτυο της Google.

Όλα αυτά δίχως να αφήσουμε τις μόνιμες δράσεις μας.

Συμμετοχή σε τουριστικές εκθέσεις, φιλοξενία δημοσιογράφων και Bloggers, και πολλές άλλες δράσεις που συνεχίζονται.

**Κ.Ω.Α.Ν. Α.Ε. – στην υπηρεσία του Δήμου και της τοπικής κοινωνίας**

Ο ανταγωνισμός σήμερα είναι σκληρός.

Το βάρος για την Τοπική Αυτοδιοίκηση μεγάλο.

Οι αδυναμίες είναι πολλές, με ευθύνη του κεντρικού Κράτους που θέλει να ποδηγετεί και όχι να απελευθερώνει δυνάμεις.

Έλλειψη πόρων και προσωπικού, σε συνδυασμό με πολυνομία και γραφειοκρατία, αλλοιώνουν το πραγματικό περιεχόμενο της αυτοδιοίκησης.

Παρόλα αυτά εμείς δεν αδρανήσαμε.

Αξιοποιούμε κάθε δυνατότητα που μας δίνεται και βρίσκουμε λύσεις.

Δημιουργούμε νέες δομές.

Όπως τον **Αναπτυξιακό Οργανισμό (ΚΩΑΝ Α.Ε.)**, με την συνεργασία των Δήμων Αστυπάλαιας και Νισύρου.

Με στόχο την μελέτη και διεκδίκηση έργων, απορρόφηση πόρων, διαχείριση τουριστικής εικόνας και προβολή.

Η μετεξέλιξη του ΚΩΑΝ σε Αναπτυξιακό Οργανισμό Διαχείρισης Προορισμού, έχοντας δυνατότητα υλοποίησης συνεργασιών και συγχρηματοδότησης σημαντικών δράσεων, με αεροπορικές εταιρείες, tour operators κ.λ.π. θα αποτελέσει τον τουριστικό βραχίονα της Κω.

Παράλληλα, αναδεικνύει τον αναπτυξιακό ρόλο της Κω στην ευρύτερη περιοχή, ως μητροπολιτικό κέντρο για τα Βόρεια Δωδεκάνησα.

**Εξωστρέφεια. Στήριξη της κοινωνίας και της τοπικής οικονομίας**

Από την πρώτη στιγμή, προτεραιότητα μας ήταν πως θα ενεργοποιήσουμε και κατευθύνουμε το Δήμο μας που βρίσκονταν σε λήθαργο.

Τα καταφέραμε.

Έπρεπε να απαντήσουμε με ποιο τρόπο θα επανασυστήσουμε παγκοσμίως την Ιπποκρατική Κω.

Το πετύχαμε.

Έπρεπε εξαρχής να μελετήσουμε, να σχεδιάσουμε και να υλοποιήσουμε παρεμβάσεις.

Να δώσουμε νέες κατευθύνσεις.

Το κάναμε.

Δεν βρήκαμε κανέναν σχεδιασμό.

Αντίθετα, πολλές εκκρεμότητες και προβλήματα. Τελματώδη κατάσταση.

Παρόλα αυτά έχουμε αποκαταστήσει την εικόνα του νησιού μας.

Η Κως είναι παντού.

Συνομιλούμε, συνεργαζόμαστε, διεκδικούμε.

**Καθημερινότητα.**

Η συνεχής βελτίωση της καθαριότητας, για εμάς αποτελεί προτεραιότητα.

Είναι εμφανής η βελτίωση.

Οφείλεται σε συνδυασμό δράσεων.

Ενισχύσαμε και εκσυγχρονίσαμε το στόλο οχημάτων.

Προσθέσαμε 11 βαριά οχήματα και μηχανήματα, με το κόστος αγοράς να φτάνει στο 1.472.258€ τα οποία καταφέραμε και απορροφήσαμε εξολοκλήρου από το ΦΙΛΟΔΗΜΟΣ ΙΙ και το Επιχειρησιακό Πρόγραμμα Υποδομές, Μεταφορών, Περιβάλλον & Αειφόρος Ανάπτυξη 2014 – 2020.

4 νέα απορριμματοφόρα, 2 ανοιχτά φορτηγά, 1 τριαξονικό, όλα για την υπηρεσία καθαριότητας.

Παράλληλα, αγοράσαμε υπηρεσίες από ιδιώτη, προσθέτοντας επιπλέον απορριμματοφόρα με το πλήρωμα τους.

Όσον αφορά στην ενίσχυση του στόλου οχημάτων προσθέσαμε επιπλέον 1 ασφαλτοδιανομέα, 1 επουλωτικό λάκκων, 1 εκσκαφέα – φορτωτή και 1 φορτηγό από δωρεά για την Πολιτική Προστασία.

Όλα αυτά όταν ολόκληρη την προηγούμενη πενταετία δεν έγινε ούτε το ένα τρίτο όσων κάναμε. Τότε προστέθηκαν μόλις 2 απορριμματοφόρα, 1 βυτιοφόρο, 3 μεταχειρισμένα αυτοκίνητα μέσω ΟΔΔΥ και 3 δίκυκλα, συνολικού κόστους 558.746€.

Εκτός από τα οχήματα, το μεγάλο πρόβλημα είναι η μείωση του αριθμού εργαζομένων.

Συνταξιοδοτήσεις, απώλειες, κινητικότητα, δημιουργούν μεγάλα κενά σε αριθμό εργαζομένων, αφού δεν γίνονται προσλήψεις, ενώ λείπουν εργαζόμενοι σε κρίσιμες ειδικότητες, όπως οδηγοί και χειριστές.

Αρκεί να σημειώσω ότι από το 2019, αποχώρησαν από το Δήμο μας 12 οδηγοί, 1 χειριστής, 20 άτομα από την Διεύθυνση Περιβάλλοντος, 14 τεχνίτες από το εργοτάξιο και άλλοι 23 από τις διοικητικές και οικονομικές υπηρεσίες.

Ο Δήμος μας, όπως όλοι οι Δήμοι πανελλαδικά, ορφανεύει από εργαζόμενους.

Στις 31 Δεκεμβρίου 2011 την πρώτη χρονιά του ενιαίου Δήμου Κω οι εργαζόμενοι όλων των ειδικοτήτων έφταναν στους 391.

Από τότε έχουν μειωθεί σε πραγματικό αριθμό κατά το ένα τέταρτο, μείον 94 άτομα.

Την 1η Αυγούστου 2023 οι εργαζόμενοι στο Δήμο, από τη μια μέχρι την άλλη άκρη του νησιού, ανέρχονται σε 297.

64 αποχωρήσεις έχουμε από το 2019. 16 με κινητικότητα, 39 λόγω συνταξιοδότησης, 7 απεβίωσαν και 2 που διορίστηκαν σε άλλο δημόσιο Φορέα.

Στην ίδια περίοδο προσλήφθηκαν το 2019, με την 3Κ προκήρυξη 14 άτομα στην Διεύθυνση Περιβάλλοντος ενώ προστέθηκαν 5 άτομα που ήρθαν στο Δήμο μας με κινητικότητα και άλλοι 2 με απόσπαση.

Για αυτό αλλάζουμε και τον Οργανισμό Εσωτερικής Υπηρεσίας.

Για να διεκδικήσουμε σε όλες τις θέσεις νέες προσλήψεις.

Όπως στη Δημοτική Αστυνομία.

Εκεί που λανθασμένες επιλογές της προηγούμενης περιόδου δεν επέτρεψαν την ενίσχυσή της.

Μέσα σε όλα αυτά είχαμε την πανδημία να δημιουργεί μια νέα, σκληρή, πραγματικότητα.

Παρά τις δυσκολίες, δεν κρυφτήκαμε, δεν αδιαφορήσαμε, δεν εφησυχάσαμε.

Έπρεπε να αντιδράσουμε και αυτό πράξαμε.

Συνεχίσαμε με δράσεις παντού.

Για να στηρίξουμε την κοινωνία μας και την τοπική οικονομία, προσδιορίσαμε δύο αρχές.

**Αποτελεσματικότητα** και **οικονομία**.

Με το μικρότερο δυνατό κόστος και με δικές μας δυνάμεις καταφέραμε και κάναμε πολλά.

Δημιουργήσαμε τοπόσημα που βελτιώνουν την εικόνα του νησιού μας.

Η λεωφόρος Φοινίκων, η είσοδος της Κεφάλου, η Πιάτσα Ροτόντα, η πλατεία Διαγόρα, η είσοδος της Κω, το λιμάνι του Λιμνιώνα, η πλατεία Καρδάμαινας, αποτελούν χαρακτηριστικά παραδείγματα.

Σε συνδυασμό με άλλα, πολλά και σημαντικά έργα, αναβαθμίζουμε το νησί μας.

Ενισχύουμε τις υποδομές, βελτιώνουμε την εικόνα, εκσυγχρονίζουμε λειτουργίες.

Στηρίζουμε την κοινωνία μας και την τοπική οικονομία.

**Οι προκλήσεις του 21ου αιώνα**

**Τι πρέπει να κάνουμε**

Οι μεγάλες αλλαγές που σημειώνονται στην οικονομία, στη φύση, στο κλίμα, στις κοινωνικές σχέσεις, επιβάλλουν ενίσχυση του ρόλου και αναπροσαρμογή των πολιτικών της τοπικής αυτοδιοίκησης.

Στο νησί μας, οι δημόσιες και ιδιωτικές επενδύσεις, έχουν δημιουργήσει οικονομική ανάπτυξη αλλά και νέες απαιτήσεις σε δημόσιες και κοινωνικές υποδομές.

Αντίπαλος παραμένουν, διαχρονικά, οι παθογένειες του Κράτους και η νησιωτικότητα.

Για αυτό διεκδικούμε η Πολιτεία να αντιμετωπίζει την Τοπική Αυτοδιοίκηση ως αναπτυξιακό θεσμό.

Που μπορεί να ενεργοποιεί τις τοπικές δυνάμεις.

Δεν φτάνει σήμερα η χρηματοδότηση ενός έργου, όσο σημαντικό και αν είναι.

Οι ανάγκες των πολιτών για να αντιμετωπιστούν απαιτείται **ΔΙΟΙΚΗΤΙΚΗ ΑΥΤΟΤΕΛΕΙΑ** και **ΟΙΚΟΝΟΜΙΚΗ ΑΥΤΟΔΥΝΑΜΙΑ** της Τοπικής Αυτοδιοίκησης.

Για να συμβάλλει σε λύσεις εκεί που δεν θέλει ή δεν μπορεί το Κράτος.

Στην υγεία, στον πολιτισμό, στον αθλητισμό, στο περιβάλλον.

Με τον άνθρωπο και τις ανάγκες του στο επίκεντρο.

Το νησί μας βρίσκεται σε φάση ωρίμανσης.

Χρειάζεται ποιοτικές δημόσιες και κοινωνικές υποδομές.

Στο οδικό δίκτυο, στις μετακινήσεις, στη σχολική στέγη και σε σειρά άλλους τομείς.

Απαιτείται άλλου τύπου οργάνωση για να ισορροπήσει η μεγέθυνση των ποσοτικών δεικτών.

Η συγκέντρωση του μεγάλου αριθμού αφίξεων στο τετράμηνο της σεζόν.

Η υπερκατανάλωση των φυσικών πόρων του νησιού.

Η ανεπάρκεια ποιοτικών δημόσιων υποδομών.

Όλα αυτά προκαλούν ανισορροπία, δεν διασφαλίζουν βιωσιμότητα των επενδύσεων και αειφόρο ανάπτυξη.

Σε συνδυασμό με τις επιπτώσεις της κλιματικής αλλαγής, αν δεν σχεδιάσουμε από σήμερα θα βρεθούμε αύριο σε δύσκολη θέση.

Πχ η διάβρωση των ακτών υπονομεύει την ποιότητα του τουριστικού προϊόντος.

Η προστασία του δημόσιου χώρου, η δημιουργία φιλικού περιβάλλοντος για ποιότητα ζωής σε όλα τα οικιστικά σύνολα, αποτελούν ζήτημα οργάνωσης αλλά και κοινωνικής συναίνεσης.

Η ποσότητα και ποιότητα του νερού αποτελεί καθοριστικό παράγοντα.

Βρισκόμαστε στο μεταίχμιο, είμαστε υποχρεωμένοι να αναζητήσουμε διεξόδους.

Να ενισχύσουμε πρωτοβουλίες για νέες παραγωγικές δομές στην τοπική οικονομία.

Στον πρωτογενή τομέα, στη μεταποίηση προϊόντων, στο εμπόριο.

Να υλοποιήσουμε παράλληλα εναλλακτικές μορφές τουρισμού (θαλάσσιο, ποδηλατικό, γαστρονομικό, κλπ) που εμπλουτίζουν την τοπική οικονομία και ενεργοποιούν την κοινωνία μας.

Να διαμορφώσουμε ένα νέο πρότυπο, με ισχυρή παραγωγική βάση, που θα άρει τις συνέπειες της μονοκαλλιέργειας και θα συμβάλλει στην βιώσιμη ανάπτυξη.

Ζητήματα όπως, η φέρουσα ικανότητα του νησιού, ο πολεοδομικός σχεδιασμός, η προστασία φυσικού και δομημένου περιβάλλοντος, η κλιματική αλλαγή και η επιρροή της στον τουρισμό, στις νησιωτικές κοινωνίες και οικονομίες, η διαχείριση υδατικών πόρων και άλλα, συνιστούν τις μεγάλες προκλήσεις που έχουμε μπροστά μας.

Πρέπει να τρέξουμε, να μην υστερήσουμε.

Ο Δήμος μας, οι συμπατριώτες μας και η επιχειρηματική κοινότητα.

Για αυτό από την Πολιτεία ζητάμε να ξεκαθαρίσει τα όρια και την ευθύνη κάθε θεσμού διοίκησης.

Για να απελευθερωθεί η Τοπική Αυτοδιοίκηση, να ενεργοποιηθούν δημιουργικές δυνάμεις.

**Πολιτική Προστασία σε προτεραιότητα**

**Προστατεύουμε το νησί μας, τη ζωή μας, το μέλλον των παιδιών μας**

Από την πρώτη στιγμή που αναλάβαμε την ευθύνη διοίκησης του Δήμου σχεδιάσαμε και υλοποιούμε δράσεις που αφορούν στην οργάνωση και εξοπλισμό της Πολιτικής Προστασίας και των εθελοντών που στηρίζουν το έργο της.

Πιστεύουμε σε ουσιαστικό ρόλο της τοπικής αυτοδιοίκησης στους τομείς πολιτικής προστασίας.

Διεκδικούμε αρμοδιότητες και πόρους για αυτό το σκοπό.

Δυστυχώς το θεσμικό πλαίσιο προσδιορίζει επικουρικό και όχι αποφασιστικό ρόλο στην Τοπική Αυτοδιοίκηση σε καθοριστικούς τομείς, όπως στην προστασία των δασών, που αποτελεί κρατική αρμοδιότητα.

Η προσφορά της Πολιτικής Προστασίας του Δήμου μας έχει αποδειχθεί σημαντική σε κάθε περίπτωση που υπήρξε ανάγκη.

Η συμμετοχή και η δράση των εθελοντών μας είναι συγκινητική.

Σε πυρκαγιές, σε επιχειρήσεις έρευνας και διάσωσης, στην πανδημία, σε πλημμυρικά φαινόμενα, στην παροχή νερού με υδροφόρες.

Σε αυτή την περίοδο, έχουν εγγραφεί 15 επιπλέον εθελοντές, ενώ στο σύνολο της την Ομάδα απαρτίζουν 33 άτομα, με τα δικαιολογητικά όλων να έχουν σταλεί για εγγραφή στο νέο μητρώο της Γενικής Γραμματείας Πολιτικής Προστασίας.

Η προσπάθειά της αναγνωρίζεται από όλους.

Σε αυτό το πλαίσιο, είχαμε επίσκεψη στην Κω, για πρώτη φορά, του αρμόδιου Υπουργού Κλιματικής Κρίσης και Πολιτικής Προστασίας.

Εγκρίναμε, ως Δημοτικό Συμβούλιο, το Σχέδιο Αντιμετώπισης Εκτάκτων Αναγκών εξαιτίας Δασικών Πυρκαγιών με την κωδική ονομασία "ΙΟΛΑΟΣ".

Παράλληλα, έχουμε ενεργοποιήσει τη διαδικασία για την σύνταξη ειδικού σχεδίου προληπτικής απομάκρυνσης των πολιτών σε 3 οικισμούς: 1. Ζια, 2. Παλάτια Κεφάλου και 3. Τσουκαλαριά.

Η Πολιτική Προστασία αυτά τα χρόνια οργανώνεται και εκπαιδεύεται συνεχώς.

Οργανώσαμε άσκηση αντιμετώπισης τσουνάμι το 2019 σε συνεργασία με την Γ.Γ. Πολιτικής Προστασίας και το Αστεροσκοπείο Αθηνών.

Τον Ιούνιο του 2022, σε συνεργασία με την Γενική Γραμματεία Πολιτικής Προστασίας, άσκηση επί χάρτου για την προληπτική οργανωμένη απομάκρυνση πολιτών, λόγω δασικής πυρκαγιάς, στο ορεινό Ασφενδιού, με την κωδική ονομασία «Ασπίδα».

Το Μάρτιο 2023 οργανώσαμε και άσκηση επι πεδίου στην Ζια.

Θεωρητική προετοιμασία και εκπαίδευση στην πράξη.

Δεν μείναμε όμως σε αυτά. Επεκτείναμε την δομή της σε όλο το νησί. Ιδρύσαμε άλλους δύο σταθμούς, εκτός από την Κω, στην Κέφαλο και στο Λινοπότη.

Εξοπλίσαμε με όλα τα αναγκαία είδη τους εθελοντές και το ίδιο θα συνεχίσουμε να κάνουμε.

Προχωράμε στην αγορά μικρού βυτιοφόρου, προϋπολογισμού 40.200€, που να μπορεί να παρεμβαίνει σε δύσκολα σημεία.

Προσλαμβάνουμε 18 εργάτες γενικών καθηκόντων, για δράσεις πυροπροστασίας.

Όσον αφορά στην κρατική επιχορήγηση προς το Δήμο Κω για την Πολιτική Προστασία είναι πολύ μικρή.

Από 71.000€ ετησίως για τα έτη 2020, 2021, 2022 και 80.000€ για το 2023.

Ανήλθε συνολικά στην τετραετία στο ποσό των 293.000€ με τα έξοδα να φτάνουν στις 308.676€.

Αν δούμε ότι έχουμε διαθέσει 168.257,86€ για εργασίες κλάδευσης και αποψίλωσης, αν σκεφτούμε ότι ο εξοπλισμός σε κάθε εθελοντή κοστίζει σχεδόν 1.500€ θα κατανοήσουμε ότι ούτε για τα καύσιμα κίνησης των οχημάτων δεν περισσεύουν χρήματα, με το επιπλέον κόστος να καλύπτεται από το Δήμο.

Όπως στην τοποθέτηση δεξαμενής στη Ζιά, όπου το κόστος ανέλαβε η ΔΕΥΑΚ.

Παρόλα αυτά, παρά τις αδυναμίες της Πολιτείας και το δυσχερές θεσμικό πλαίσιο, θα συνεχίσουμε να στηρίζουμε και να επεκτείνουμε τις δράσεις πολιτικής προστασίας.

Προστατεύουμε το νησί μας, τη ζωή μας, το μέλλον των παιδιών μας.

**Τι παραλάβαμε – που βρισκόμαστε**

**Οικονομική κατάσταση Δήμου**

Είναι γεγονός ότι τα έσοδα του Δήμου υπέστησαν μείωση.

Ο Δήμος μας, όπως όλες οι επιχειρήσεις και τα νοικοκυριά του νησιού μας, υπέστη τις αρνητικές συνέπειες της πανδημίας στα οικονομικά του.

Σε σχέση με το 2019 τα έσοδα των επόμενων ετών εμφανίζουν μείωση.

Τα δύο πρώτα χρόνια της δημοτικής περιόδου δεν έγιναν πολλά γιατί δεν βρήκαμε σχεδόν κανένα έργο έτοιμο.

Βέβαια, η αδράνεια της προηγούμενης δημοτικής περιόδου, σε συνδυασμό με την αύξηση στα δημοτικά τέλη που επέβαλλε η προηγούμενη δημοτική αρχή, δημιούργησαν αναξιοποίητο υπόλοιπο στο ταμείο του Δήμου μας.

Στις 31 Δεκεμβρίου 2019 το ταμείο έφτανε σε 20.157.330,28€.

Η συγκράτηση δαπανών λόγω έλλειψης συμβασιοποιημένων έργων και η αυτοσυγκράτηση λόγω των απρόβλεπτων συνεπειών της οικονομικής κρίσης που προκάλεσε η πανδημία, διαμόρφωσαν ισχυρό ταμείο, το οποίο στις 31 Δεκεμβρίου 2022 έφτανε σε 22.471.005,56€.

Για να δούμε με μια ματιά την εξέλιξη των μεγεθών αρκεί να σημειώσουμε δύο στοιχεία.

Τα τακτικά έσοδα του Δήμου μας το 2019 έφτασαν τα 28.291.093,34€, ενώ το 2022 μειώθηκαν στο ποσό των 27.469.361,47€.

Σε λίγο μικρότερα ποσά κυμάνθηκαν τα τακτικά έσοδα και στα ενδιάμεσα χρόνια.

Παρ΄ όλα αυτά, η χρηστή διαχείριση που ακολουθούμε μας επιτρέπει να συνεχίζουμε αδιάλειπτα το παραγωγικό έργο του Δήμου μας, παρότι μειώσαμε τα δημοτικά τέλη καθαριότητας και ηλεκτροφωτισμού, 50% για τις κατοικίες και 20% για τις επιχειρήσεις.

Προχωρήσαμε σε μειώσεις για να στηρίξουμε οικονομικά τους συμπατριώτες μας μέσα στην κρίση, ο μοναδικός Δήμος σε όλη την Ελλάδα με τέτοια μείωση.

Για να μιλήσουμε με αριθμούς, η μείωση εσόδων για το Δήμο από τα τέλη καθαριότητας και ηλεκτροφωτισμού, το 2022 σε σχέση με το 2019 έφτασε στο 1.521.444€.

Το 2019 είχαμε έσοδα 6.800.175€ ενώ το 2022 5.278.731€.

Η πολιτική που ακολουθήσαμε μας επέτρεψε να στηρίξουμε και τους συνδημότες και την τοπική οικονομία, σχεδιάζοντας παράλληλα μεγάλες δράσεις για τα επόμενα χρόνια.

Αξίζει σίγουρα να θυμηθούμε ότι, απαλλάξαμε από όλα τα τέλη τις επιχειρήσεις που υποχρεώθηκαν να κλείσουν στο lockdown.

Μειώσαμε το ειδικό τέλος στους λογαριασμούς της ΔΕΥΑΚ και παγώσαμε τις οφειλές.

Ενισχύσαμε, για την περίοδο του lockdown, 51 συμπολίτες μας που δεν έλαβαν βοήθεια από πουθενά και 17 οικογένειες συνδημοτών μας που δεν βοηθήθηκαν από κανέναν άλλο φορέα.

Δημιουργήσαμε το συσσίτιο για άπορους, την άνοιξη του 2020, στην αρχή της πανδημίας.

Αυξήσαμε κατά 57% την οικονομική στήριξη του Δήμου μας στο συσσίτιο της Ιεράς Μητρόπολης Κώου & Νισύρου από 77.000€ ετησίως σε έως 121.000€.

Παρά τις μεγάλες μειώσεις καταφέραμε και σταθεροποιήσαμε τα οικονομικά μας.

Σε αυτό το διάστημα προετοιμαστήκαμε, κάναμε μελέτες, δημοπρατήσαμε έργα και υλοποιούμε πολλά από αυτά.

Μπορεί να έχουμε ισχυρό ταμείο αλλά η ακρίβεια δημιουργεί προβλήματα στο Δήμο, όπως στους οικογενειακούς προϋπολογισμούς και στις επιχειρήσεις.

Αυξάνει το κόστος των έργων, τα λειτουργικά κόστη και όλα τα άλλα.

Τα καταφέρνουμε όμως γιατί κάνουμε χρηστή διαχείριση, σωστή κατανομή των διαθέσιμων πόρων και κερδίζουμε χρηματοδοτήσεις για διάφορα έργα.

Το πετύχαμε γιατί διαχειριζόμαστε ορθολογικά και με σύνεση τα οικονομικά του Δήμου.

Προβληματιζόμαστε για το που πάνε τα πράγματα, όπως όλοι οι συμπολίτες μας.

Όταν π.χ. η δαπάνη ηλεκτροδότησης για το Δήμο μας αυξήθηκε από 1.469.682€ το 2020 σε 1.660.733€ το 2021 ενώ το 2022 εκτινάχτηκε στα 2.595.018,01€, γίνεται εύκολα κατανοητό πως αντίστοιχα εκτινάσσονται όλα τα κόστη όπως και τα κόστη των έργων.

Αντίστοιχα δυσβάστακτο γίνεται το κόστος ηλεκτροδότησης των συστημάτων ύδρευσης και αποχέτευσης της ΔΕΥΑΚ.

**Ποιοτική αναβάθμιση**

**Για να αντιμετωπίσουμε τις σύγχρονες προκλήσεις**

Ο Δήμος Κω βρίσκεται στην πρώτη γραμμή των τουριστικών Δήμων της χώρας μας.

Αντιμέτωπος όχι μόνο με τα συνήθη προβλήματα αλλά με τις ανάγκες της νέας εποχής.

Έτσι όπως ορίζονται από τον αυξανόμενο διεθνή ανταγωνισμό προορισμών και επιχειρήσεων.

Για αυτό σχεδιάζουμε με βλέμμα στο μέλλον.

Στόχος μας να οδηγήσουμε την Κω στο επόμενο στάδιο, με ποιοτική αναβάθμιση υποδομών και υπηρεσιών.

**Προετοιμάσαμε, διεκδικήσαμε και εντάσσουμε**

1. Πρόταση, με **σειρά επτά (07) Δράσεων Ψηφιακού Μετασχηματισμού** του Δήμου Κω, προϋπολογισμού 1.174.458,78€ (χρηματοδότηση 930.000€, ίδιοι πόροι 244.458€). Περιλαμβάνει: 1. Οργάνωση Γραφείου Κίνησης και Διαχείριση Δημοτικού στόλου οχημάτων, 2. Ψηφιακή Πλατφόρμα Διαχείρισης Ευπαθών ομάδων, 3. Σύστημα Διαχείρισης Ηλεκτρονικών Πληρωμών, 4. Σύστημα Έγκαιρης Πυρανίχνευσης, 5.Ολοκληρωμένη υποδομή προστασίας από κυβερνοεπιθέσεις (Network Firewall, Endpoint security, κλπ) και παροχή συστήματος τηλε-εργασίας, 6. Δημιουργία διασύνδεσης με δίκτυα υψηλής ταχύτητας μεταξύ δημοτικών κτιρίων – υποδομών, 7.Ηλεκτρονική τιμολόγηση.
2. Πρόταση Στρατηγικής **Βιώσιμης Αστικής Ανάπτυξης** (ΣΒΑΑ) στον Δήμο Κω, στο πλαίσιο της προγραμματικής περιόδου 2021-2027, με εκτιμώμενο προϋπολογισμό 10-12.000.000€.
3. **Ενίσχυση της ενεργειακής απόδοσης του σχολικού κτιρίου ΕΠΑΛ** Δήμου Κω, Προϋπολογισμού 950.000€, με χρηματοδότηση από το Ευρωπαϊκό Ταμείο Περιφερειακής Ανάπτυξης (ΕΤΠΑ).
4. **Αποκατάσταση – Στατική Ενίσχυση του πρώην 2ου Νηπιαγωγείου Κω** (συγκρότημα Κλεοπάτρας & Πεισάνδρου). Προϋπολογισμού 650.000€

**Πετύχαμε πολλά - σχεδιάζουμε περισσότερα**

Αυτά τα χρόνια έγινε πολύ μεγάλη προσπάθεια να εξαντλήσουμε όλες τις δυνατότητες για παραγωγή έργου.

Με δυνάμεις του δήμου, με ίδιους πόρους, με χρηματοδοτήσεις, από κάθε πηγή.

Η αλήθεια είναι ότι πετύχαμε πολλά.

Στοχεύουμε όμως σε περισσότερα.

Αξίζει να δούμε την εικόνα που μας δίνουν τα αριθμητικά δεδομένα.

Αυτά τα χρόνια, από την 1η Σεπτεμβρίου 2019 που ξεκίνησε η δημοτική περίοδος, φέραμε στο Δήμο **χρηματοδοτήσεις για 44 έργα, δράσεις και μελέτες, ύψους 11.799.782€.**

Κάποια έχουν ολοκληρωθεί ενώ άλλα είναι σε εξέλιξη.

Συνοπτικά μπορούμε να πούμε ότι σε αυτή την περίοδο καταβλήθηκε μεγάλη προσπάθεια για τον σχεδιασμό, μελέτη, υλοποίηση αλλά και προγραμματισμό έργων για την επόμενη περίοδο.

**Αναλυτικά:**

1. **ολοκληρώθηκαν έργα προϋπολογισμού 8.573.276,48€**
2. **βρίσκονται σε εξέλιξη έργα προϋπολογισμού 15.986.836,20€**
3. **έτοιμα προς συμβασιοποίηση έργα Π/Υ 5.605.000€**
4. **έργα σε φάση δημοπράτησης 687.000€ και**
5. **έτοιμες μελέτες για διάφορα έργα Π/Υ 10.498.050€.**

**Με λίγα λόγια εξελίχθηκε προσπάθεια για έργα που σε όλα τα στάδια φτάνουν τα 41.350.163,68€.**

Για αυτό είμαι σίγουρος ότι τα επόμενα χρόνια θα μιλάμε για μεγάλες αλλαγές προς το καλύτερο.

Αν αναλογιστούμε πως ήταν η εικόνα της πόλης και του νησιού μας το καλοκαίρι του 2019 θα θυμηθούμε πόσα έχουν βελτιωθεί.

Όπως η είσοδος της πόλης.

Το καταστραμμένο λιμάνι μας, που δεν μπορούσε να το περπατήσει κανείς, ξαναγεννήθηκε.

Η Λεωφόρος Φοινίκων αναβαθμίστηκε, τοπόσημο διεθνούς εμβέλειας.

Η πλατεία στο «Συντριβάνι».

Ιστορικά κτίρια ανακαινίστηκαν, όπως το Δημαρχείο, η Δημοτική Αγορά, η παλιά Συναγωγή.

Παρεμβαίνουμε παντού, με αισθητική αναβάθμιση και ουσιαστικές λύσεις όπου υπάρχουν προβλήματα.

Η είσοδος της πόλης έγινε πιο όμορφη, λειτουργική και ασφαλής στην κυκλοφορία.

Στην ίδια περιοχή, νέα έργα αναβαθμίζουν τις λειτουργίες.

Όπως ο περιφραγμένος χώρος στάθμευσης.

Αντίστοιχη παρέμβαση έγινε στον κόμβο του 1ου Γυμνασίου, για την ασφάλεια μαθητών και διερχόμενων.

Η αδιαφορία και η εγκατάλειψη δεν μας ταιριάζει.

Ομορφαίνουμε όλο το νησί.

Δίνουμε λύσεις σε μικρά και μεγάλα θέματα.

Κατασκευάζουμε πάνω από 7 χιλιόμετρα πεζοδρομίων στην Κω και περισσότερα από 8 χιλιόμετρα στο Ζιπάρι.

Στο Ζηπάρι με την κατασκευή γεφυριού ολοκληρώθηκε η περιμετρική οδός.

Στο Τιγκάκι η ανάπλαση της πλατείας και του δρόμου, άλλαξε την εικόνα του οικισμού σε όφελος των τοπικών επιχειρήσεων.

Δεν αφήνουμε κανέναν τομέα στην τύχη του.

Για αυτό εκσυγχρονίσαμε το δίκτυο άρδευσης στον κάμπο του Πυλιού με νέες αντλίες.

Ενισχύουμε τα δίκτυα ηλεκτροφωτισμού. Από την Κω έως την Κέφαλο.

Μόνο στην Κέφαλο αλλάξαμε 210 φωτιστικά.

Σταδιακά θα τα αλλάξουμε όλα.

Αξιοποιούμε χρηματοδοτούμενα προγράμματα και ίδιους πόρους.

Στο πλαίσιο αυτού του σχεδιασμού, υλοποιούμε την ανάπλαση της Αγίας Τριάδας στο κέντρο της Αντιμάχειας.

Αναβαθμίσαμε την πλατεία της Καρδάμαινας και προετοιμάζουμε ανάπλαση στους κεντρικούς εμπορικούς δρόμους του χωριού.

Στην Καρδάμαινα επίσης, αποκαταστήσαμε σοβαρές ζημιές στο παραλιακό μέτωπο, εξαιτίας των έντονων καιρικών φαινομένων.

Σημαντικό μέρος των έργων μας αφορούν σε έργα οδικής ασφάλειας και ηλεκτροφωτισμού.

Στη Δημοτική Ενότητα Κω, εντάξαμε ήδη στο Ταμείο Ανάκαμψης με 2.200.000€ την πρόταση για ασφαλτοστρώσεις και φωτισμό σε κεντρικές οδούς της πόλης, με στόχο την αύξηση του επιπέδου οδικής ασφάλειας.

Ενώ στη Δημοτική Ενότητα Δικαίου δημοπρατήσαμε έργα ηλεκτροφωτισμού μεγάλης κλίμακας, σε όλες τις περιοχές της Δ.Ε. με προϋπολογισμό 1.570.000€ που καλύπτεται από ίδιους πόρους του Δήμου.

Παράλληλα, στο Πυλί υλοποιείται το μεγάλο έργο ηλεκτροφωτισμού και ασφαλτόστρωσης που αλλάζει την όψη του χωριού.

Στην πόλη, ανανεώθηκε επιπλέον ο ηλεκτροφωτισμός, ενισχύθηκε ο αστικός εξοπλισμός και αναβαθμίστηκε το ιστορικό κέντρο, στο πλαίσιο του Open Μall.

Τοποθετήθηκε και ενιαίο δίκτυο ηχητικής εγκατάστασης στο εμπορικό κέντρο.

Συνεχίζονται παρεμβάσεις παντού, σε όλο το νησί.

Με έργα ασφαλτόστρωσης μεγάλης κλίμακας.

Με ίδιους πόρους του Δήμου μας, υλοποιήσαμε έργα ασφαλτόστρωσης στη Δ.Ε. Δικαίου προϋπολογισμού 1.500.000€.

Στο ίδιο πλαίσιο υλοποιούμε έργα ασφαλτόστρωσης στη Δ.Ε. Ηρακλειδών προϋπολογισμού 1.400.000€.

Παράλληλα, ασφαλτοστρώνονται 17,7 χιλιόμετρα αγροτικής οδοποιϊας στο Λινοπότι, συνολικής δαπάνης 1.463.337€, με χρηματοδότηση από το πρόγραμμα «Αντώνης Τρίτσης».

Ο τομέας όμως που γίνεται πραγματικά κοσμογονία είναι οι αθλητικές υποδομές.

Υλοποιήσαμε και έχουμε προγραμματίσει αθλητικά έργα που ξεπερνούν τα 3.000.000€.

Η αναμόρφωση, ο εκσυγχρονισμός και η δημιουργία νέων αθλητικών χώρων, έφτασε ήδη τα 2.182.000€.

Είναι η μεγάλη προσφορά του δήμου στη νεολαία του νησιού μας αλλά και στους μεγαλύτερους που αγαπάνε τον αθλητισμό.

Ξεκινώντας από τις κατακτήσεις αυτής της περιόδου οφείλω να καταγράψω την επίλυση του ιδιοκτησιακού προβλήματος στο νέο στάδιο «ΑΝΤΑΓΟΡΑΣ» και δύο εμβληματικά έργα.

Την ανακαίνιση του παλαιού γηπέδου «ΑΝΤΑΓΟΡΑΣ» και τη δημιουργία για πρώτη φορά ποδηλατοδρομίου στο νησί μας, στο αθλητικό κέντρο «ΦΙΛΙΝΟΣ».

Παράλληλα, είναι σε εξέλιξη το πρόγραμμα τοποθέτησης «Θόλων» στα ανοιχτά γήπεδα μπάσκετ σε Καρδάμαινα, Πυλί και Κέφαλο, με προϋπολογισμό στα 900.000€.

Εκτός αυτών των σημαντικών, γενικότερα ενισχύουμε και εκσυγχρονίζουμε τους αθλητικούς χώρους σε όλο το νησί.

Με το ποδήλατο και τον ποδηλατικό τουρισμό, στο προσκήνιο ως προτεραιότητα.

Και μεγάλο στόχο να εντάξουμε την Κω στο EuroVelo, στο ευρωπαϊκό δίκτυο ποδηλατικών διαδρομών.

Σε αυτό το πλαίσιο οργανώνουμε εναλλακτικές διαδρομές, σε συνεργασία με τους συλλόγους και στηρίζουμε τις δράσεις τους.

Η φροντίδα μας για τους νέους και τις νέες του νησιού μας δεν σταματά σε αυτά.

Μόνο στις Παιδικές Χαρές υλοποιείται τεράστια παρέμβαση.

Σχεδιάσαμε, χρηματοδοτήσαμε και υλοποιήσαμε πρόγραμμα συνολικού κόστους 510.000€.

Από αυτά, 335.500€ από ίδιους πόρους του Δήμου και 174.600€ από χρηματοδοτήσεις.

Ουσιαστικά μιλάμε για παρέμβαση σε 20 παιδικές χαρές.

Συνεργαζόμαστε με το ΔΙΙΚ και το στηρίζουμε για τη βελτίωση των υποδομών του, με στόχο την δημιουργία ενός Παγκόσμιας Εμβέλειας Κέντρου Κατανόησης και Διάδοσης της Ιπποκράτειας Θεραπευτικής Φιλοσοφίας.

Ήδη ολοκληρώσαμε τη μελέτη για την αναβάθμιση των εγκαταστάσεων στο «Ιπποκράτειο Μέλαθρο» (ενεργειακή αναβάθμιση, περίφραξη, τοποθέτηση συστήματος ασφαλείας και πλήρη προσαρμογή του στις προδιαγραφές εξυπηρέτησης Α.Μ.Ε.Α.) και με Προγραμματική Σύμβαση, με το ΔΙΙΚ, προχωρούμε στην υλοποίηση της.

Νομιμοποιούμε τις υποδομές των λιμανιών του νησιού, που είχαν εγκαταλειφθεί στην τύχη τους.

Ήδη έχουμε μια μεγάλη κατάκτηση.

Είμαστε έτοιμοι να εντάξουμε σε πρόγραμμα χρηματοδότησης την επέκταση του λιμανιού της Κεφάλου.

Η αγωνία μας για τον τόπο είναι μεγάλη.

Για αυτό δώσαμε βάρος στην πρόληψη πιθανών φυσικών καταστροφών.

Έχουμε σε εξέλιξη το σχέδιο προστασίας της Ζιας, όπου για πρώτη φορά έχει τεθεί η περιοχή σε ολοκληρωμένο σχεδιασμό, που περιλαμβάνει υποδομές πυροπροστασίας, υποδομές πυρόσβεσης και διαχείρισης έκτακτης ανάγκης με μετακίνηση πληθυσμού, εφόσον χρειαστεί.

Δώσαμε ιδιαίτερη προσοχή στην Πολιτική Προστασία, στην οργάνωση και στη δράση της.

Ιδρύσαμε Γραφείο Πολιτικής Προστασίας στην Κέφαλο και αντίστοιχο στο Λινοπότι.

Για να μη μείνει κανείς αβοήθητος.

Η προστασία της ζωής και της περιουσίας των συμπατριωτών μας αποτελεί προτεραιότητα για εμάς.

Για αυτό, από την πρώτη στιγμή φροντίσαμε τον καθαρισμό των χειμάρρων, ακόμη και σε αυτά που δεν είναι αρμοδιότητας του Δήμου.

Για αυτό κατασκευάζουμε δίκτυα ομβρίων σε γειτονιές που είχαν πρόβλημα, όπως στην περιοχή Μπουμπουλίνας, στην Αβέρωφ και στην Καρδάμαινα.

Το ίδιο κάναμε όταν χρειάστηκε, κατασκευάζοντας νέο γεφύρι στο δάσος της Τσουκαλαριάς, στο γεφύρι Τερεζί, στον Άγιο Νεκτάριο.

Ολοκληρώσαμε και αποδόθηκε πλέον ως παραλία στην τοπική κοινωνία, το έργο προστασίας από τη διάβρωση της ακτής στην παραλιακή οδό Β. Γεωργίου.

Έχουμε εντάξει στο πρόγραμμα ΦΙΛΟΔΗΜΟΣ ΙΙ την κατασκευή καταφυγίου αδέσποτων ζώων. Αναμένουμε την υλοποίησή του, μετά και την ολοκλήρωση αλλαγής του θεσμικού πλαισίου, αιτία που καθυστέρησε την κατασκευή του.

Εκτός αυτών όμως προετοιμάζουμε το μέλλον, με:

* την εκπόνηση σχεδίου φόρτισης ηλεκτρικών οχημάτων (Σ.Φ.Η.Ο.),
* σχεδίου βιώσιμης αστικής κινητικότητας (Σ.Β.Α.Κ.), και
* επιχειρησιακού σχεδίου για την εξασφάλιση κοινόχρηστων και κοινωφελών χώρων (Ε.Σ.Ε.Κ.Κ.).

Επίσης έχουμε υποβάλλει πρόταση σύνταξης μελέτης σκοπιμότητας για την ανάπτυξη τεχνολογιών παραγωγής (ηλεκτρόλυση), αποθήκευσης, διανομής και αξιοποίησης του υδρογόνου που παράγεται αξιοποιώντας την απορριπτόμενη ενέργεια που προέρχεται από ανανεώσιμες πηγές.

Σίγουρα δεν προχώρησαν όλα όπως θέλουμε.

Έχουμε πολλά να κάνουμε ακόμη.

Σταδιακά υλοποιείται ο σχεδιασμός μας, με ορίζοντα 12ετίας.

**Η επόμενη περίοδος μας βρίσκει μπροστά σε σημαντικές αποφάσεις, για:**

* το Τοπικό Πολεοδομικό Σχέδιο του δήμου
* την επέκταση της μαρίνας
* την αξιοποίηση της εγκατάστασης στα ΘΕΡΜΑ
* την διάνοιξη των περιμετρικών οδών του σχεδίου πόλεως Κω
* την δημιουργία χώρων στάθμευσης στην πόλη και στις Κοινότητες
* την διαχείριση του κυκλοφοριακού
* την κατασκευή νέων σχολικών κτιρίων
* το γιγαντιαίο πρόγραμμα ασφαλτοστρώσεων σε όλο το νησί
* την ολοκλήρωση παρεμβάσεων επάρκειας και ποιότητας νερού στη Δ.Ε. Ηρακλειδών
* τον ταμιευτήρα στο «Μία» στην Καρδάμαινα
* την αξιοποίηση των παλαιών Δημοτικών Σχολείων Καρδάμαινας και Κεφάλου
* την κατασκευή κολυμβητηρίου
* το κλειστό γήπεδο Δικαίου
* την επέκταση του λιμανιού Κεφάλου
* το νέο κτίριο και την ολοκλήρωση της ζώνης Shengen
* την ανάδειξη του Μαστιχαρίου σε κόμβο διασύνδεσης με τα Βόρεια Δωδεκάνησα
* την ολοκλήρωση των μελετών επέκτασης του λιμανιού Καρδάμαινας
* την ανάπλαση οικιστικών περιοχών στην πόλη και στις Κοινότητες
* την ανάπλαση οικισμού και δημιουργία πολιτιστικών διαδρομών Αντιμάχειας
* την δημιουργία δικτύου ποδηλατοδρόμων Κως – Τιγκάκι – Μαρμάρι
* την αξιοποίηση του κτιριακού κεφαλαίου του δήμου (ΑΒΙΚΩ, Οινοποιείο, πρώην Αλεξάντερ Φάσιον)
* την δημιουργία σταθμών ηλεκτρικής φόρτισης
* την αξιοποίηση δημοτικών κτιρίων για εγκατάσταση φωτοβολταϊκών συστημάτων

και πολλά ακόμη.

**2019 - 2023 παραγωγική περίοδος για το Δήμο Κω**

Η δεδομένη διάθεση μας για δουλειά, το “πείσμα” να πετύχουμε σε όφελος της τοπικής κοινωνίας, οι ανανεωμένες δυνάμεις μας και η στήριξη των συμπολιτών μας, μας δίνει τη

δύναμη να συνεχίσουμε.

Η τετραετία 2019 – 2023 ήταν μια παραγωγική περίοδος για το Δήμο Κω.

Έγιναν σημαντικά βήματα, ακόμα και σε τομείς που δεν αποτελούν αρμοδιότητα της Τοπικής Αυτοδιοίκησης.

Αξίζει να δούμε αυτούς τους τομείς που αναπτύξαμε τις διεκδικήσεις μας και καταγράφουμε θετικό αποτέλεσμα.

**Τομέας Υγείας**

Αναλάβαμε πρωτοβουλίες με μόνο στόχο να στηρίξουμε την κοινωνία μας.

Διεκδικήσαμε μαχητικά λύσεις στα προβλήματα της δημόσιας υγείας.

Διοργανώσαμε για πρώτη φορά στην ιστορία του τόπου, με τεράστια συμμετοχή πολιτών, Παγκωακό συλλαλητήριο για την Υγεία.

Μια μεγαλειώδης κινητοποίηση που είχε αποτέλεσμα.

Την δέσμευση κατασκευής νέου νοσοκομείου.

Για αυτό παραχωρήσαμε δημοτικό ακίνητο.

Με αυτόν τον τρόπο δεσμεύτηκε η Πολιτεία.

Από την πρώτη στιγμή που αναλάβαμε την ευθύνη διοίκησης του Δήμου διεκδικήσαμε λύσεις στα προβλήματα που αντιμετωπίζει η δημόσια υγεία στο νησί μας.

Διεκδικήσαμε:

1. Προσθήκη ιατρών, για την εύρυθμη λειτουργία του νοσοκομείου μας.
2. Ενίσχυση του ΕΚΑΒ, για λειτουργία και 2ου ασθενοφόρου με έδρα την Αντιμάχεια.
3. Στελέχωση της ΤΟΜΥ Κω, στο Πλατάνι, με όλες τις ειδικότητες.
4. Λειτουργία του Κέντρου Υγείας Αντιμάχειας.

Δεν μείναμε όμως μόνο στις διεκδικήσεις.

Λάβαμε αποφάσεις για μέτρα υποστήριξης, όπως την χορήγηση μηνιαίου χρηματικού επιδόματος έως 450€, αρχικά σε έως 9 επικουρικούς ιατρούς ή γιατρούς υπαίθρου, που τους αυξήσαμε σε 12 στην συνέχεια, ως κίνητρο για να επιλέξουν το νοσοκομείο του νησιού μας.

Ανακοινώσαμε την πρόθεση μας να υποστηρίξουμε την στελέχωση του ΕΚΑΒ για τη λειτουργία δεύτερου ασθενοφόρου, με ποσό 80.000€ ετησίως.

Για αυτό ζητήσαμε δημιουργία θεσμικού πλαισίου που να μας επιτρέπει μια τέτοια δαπάνη.

Επιπλέον, λειτουργήσαμε το Συμβουλευτικό Δημοτικό Ιατρείο Κω, στο πλαίσιο της ΚΕΚΠΑΠΥΑΣ, το οποίο πρόσφερε σημαντικές υπηρεσίες σε συνδημότες μας.

Σε αυτή την κατεύθυνση, καταβάλλαμε προσπάθεια σε όλα τα επίπεδα.

Συνεργαζόμαστε με την Ιατρική Σχολή του Πανεπιστημίου Θεσσαλίας, με την υπογραφή μνημονίου συνεργασίας, για την “υιοθεσία” και στήριξη του νοσοκομείου μας.

Μια συνεργασία με στόχο να έρχονται πανεπιστημιακοί γιατροί και να πραγματοποιούν εξειδικευμένες εξετάσεις ή ακόμα και χειρουργικές επεμβάσεις στο Νοσοκομείο της Κω.

Πρόκειται για φιλόδοξο εγχείρημα.

Θα συνεχίσουμε την προσπάθεια μας σε όλα τα μέτωπα και θα πετύχουμε.

Το χρωστάμε στις επόμενες γενιές.

Στους νέους και στις νέες μας που καλούνται να δημιουργήσουν σε αυτό το νησί, να στηρίξουν αυτή την κοινωνία.

**Η Κως στο χάρτη της τριτοβάθμιας εκπαίδευσης**.

Πήραμε πρωτοβουλίες και στηρίξαμε, σε συνεργασία με το Πανεπιστήμιο Δυτικής Αττικής, την οργάνωση μεταπτυχιακού τμήματος σπουδών.

Με αντικείμενο τη διοίκηση στον τουρισμό, στην υγεία, στην ευεξία.

Σε λίγο καιρό μάλιστα ορκίζονται οι πρώτοι απόφοιτοι του μεταπτυχιακού.

Με αυτό τον τρόπο μια συζήτηση δεκαετιών στο νησί μας απέκτησε περιεχόμενο.

Η Ιπποκρατική Κως έπαψε να είναι στο περιθώριο της πανεπιστημιακής κοινότητας.

Αντίστοιχη προοπτική βλέπουμε και με το Πανεπιστήμιο Θεσσαλίας.

Προχωράμε οργανωμένα.

Με σχεδιασμό, στόχο και προοπτική.

Για να αναβαθμίσουμε τις δυνατότητες της κοινωνίας μας.

Για τους νέους και τις νέες του νησιού μας.

**Κτηματολόγιο – νέο Δικαστικό Μέγαρο**

Ένα σημαντικό ζήτημα για την κοινωνία μας.

Που ταλαιπωρεί από δεκαετίες εκατοντάδες συνδημότες μας.

Με οικονομικές και κοινωνικές συνέπειες.

Βρήκε τη λύση του με την στήριξη του Δήμου Κω.

Η μεταγραφή της επέκτασης του σχεδίου πόλης Κω είναι πια γεγονός.

Ήδη έχει μεταγραφεί περίπου το 60% των πράξεων που εκκρεμούσαν και οι εργασίες συνεχίζονται μέχρι την ολοκλήρωση του έργου.

Στην ίδια κατεύθυνση θα προχωρήσει και του Μαστιχαρίου.

Κλείσαμε μια ανοιχτή πληγή άνω των 30 ετών.

Υπογράψαμε Προγραμματική Σύμβαση με το Υπουργείο Δικαιοσύνης, συνεργαστήκαμε με τον Δικηγορικό Σύλλογο, διαθέσαμε δυνάμεις και φτάνουμε στο τέλος.

Οι τίτλοι ιδιοκτησίας θα αποδοθούν εκεί που ανήκουν. Στους συνδημότες μας.

Για να αξιοποιήσουν την περιουσία τους.

Στην ίδια κατεύθυνση, δημοπρατήσαμε μελέτη που περιλαμβάνει γενναίο πρόγραμμα διανοίξεων οδών σε περιοχές του σχεδίου πόλης, ύψους 2.900.000€. Ο αρχικός διαγωνισμός βγήκε άγονος αλλά προχωράμε σε εκ νέου δημοπράτηση.

Παράλληλα, με την ολοκλήρωση της μεταγραφής του σχεδίου πόλης, φιλοδοξούμε ότι θα προχωρήσει γρήγορα και το τοπικό πολεοδομικό σχέδιο του Δήμου μας.

Θετική εξέλιξη αποτελεί επίσης η επικείμενη κατασκευή του Δικαστικού Μεγάρου Κω.

Με συνεργασία και επιμονή στους στόχους μας τα καταφέρνουμε.

Αυτή η δημοτική αρχή απέδειξε ότι σχεδιάζει σωστά.

Τεκμηριώνει τις προτάσεις της.

Συνεργάζεται με όλους.

Επιτυγχάνει τους στόχους της.

Ο Δήμος μας πλέον έχει ανοικτούς ορίζοντες.

Μας ακούνε και μας σέβονται παντού.

Διεκδικούμε για την κοινωνία μας, κερδίζουμε για τον τόπο μας

**Παραλία Ναυτικού Ομίλου**

Η επιστροφή στο λαό της Κω, της παραλίας του οικισμού Νέας Αλικαρνασσού, του Ναυτικού Ομίλου, είναι μια μεγάλη νίκη μας.

Ως πολίτης αυτού του τόπου και ως δημοτική αρχή, δεν μπορώ να δεχθώ ότι οι συμπολίτες μου, ένας ολόκληρος οικισμός, με δεκάδες τουριστικές επιχειρήσεις, θα μείνει δίχως ελεύθερη πρόσβαση στο παράλιο μέτωπο.

Το έγκλημα που έγινε το 2017, με την εν΄κρυπτώ επιστροφή του ακινήτου στο Κράτος, έπρεπε να διορθωθεί.

Προσπαθήσαμε πολύ για να πείσουμε για το δίκιο μας.

Συνεργαστήκαμε με το ΤΕΕ και καταθέσαμε ολοκληρωμένη μελέτη διαχείρισης.

Οι συμπολίτες μας, μας στήριξαν στον αγώνα που δώσαμε.

Εν΄ τέλει πείσαμε και την ΕΤΑΔ.

Απομένει η οριστική έγκριση της πρότασης που κατέθεσε η ΕΤΑΔ στο Δήμο μας, η οποία μας δίνει το δικαίωμα να ολοκληρώσουμε τον σχεδιασμό μας.

Διασφαλίζοντας την ελεύθερη πρόσβαση κατοίκων και επισκεπτών στην παραλία και στις υποδομές που δημιουργούμε.

Η πρόταση αξιοποίησης της περιοχής, προβλέπει ήπιες δράσεις αναψυχής και αθλητισμού.

Υποστηριζόμενες από υποδομές στάθμευσης, με προστασία του φυσικού χαρακτήρα και της περιβαλλοντικής ευαισθησίας της περιοχής.

Ανοιχτές και προσβάσιμες σε όλους.

Με ξεκάθαρο στόχο να παραμείνει η παραλία ελεύθερη και να αποτελέσει το κέντρο ανάπτυξης ναυταθλητισμού και άλλων αθλητικών δραστηριοτήτων.

**ΘΕΡΜΑ**

Από την πρώτη στιγμή εντάξαμε στο σχεδιασμό μας τα ΘΕΡΜΑ.

Την αξιοποίηση μιας από τις σημαντικές πλουτοπαραγωγικές πηγές του Δήμου μας, ιδιαίτερου φυσικού κάλλους και μοναδικής αξίας.

Πρώτο βήμα, και ίσως το σημαντικότερο, αποτελεί η εκπόνηση των αναγκαίων μελετών που θα επιτρέψουν την ανάπτυξη της περιοχής, με επιστημονική τεκμηρίωση.

Ήδη έχει ολοκληρωθεί η γεωτεχνική μελέτη, που είχε ανατεθεί με προγραμματική σύμβαση στο Ε.Μ.Π., όπως και η μελέτη για το γεωθερμικό δυναμικό της περιοχής, που ανατέθηκε στο Ε.Κ.Π.Α..

Η ολοκλήρωση του συνόλου των μελετών θα μας δείξει και τις δυνατότητες οικονομικής βιωσιμότητας του εγχειρήματος.

Όλα τα δεδομένα θα συζητηθούν σε ανοιχτό κοινωνικό διάλογο, ώστε να ληφθούν από το Δημοτικό Συμβούλιο οι καλύτερες αποφάσεις.

Πάντα με γνώμονα να παραμείνει αυτή η μοναδική πηγή πλούτου στα χέρια του Δήμου και της τοπικής κοινωνίας.

**Δράσεις προστασίας αδέσποτων ζώων συντροφιάς**

Ο Δήμος μας σε αυτή την περίοδο δεν άφησε κανέναν χωρίς βοήθεια.

Ανέπτυξε δράσεις προστασίας των αδέσποτων ζώων, με το κόστος να προσεγγίζει τις 90.000€, σε συνεργασία με τα φιλοζωικά σωματεία που δραστηριοποιούνται στο νησί μας και την πολύτιμη βοήθεια των φιλόζωων εθελοντών.

Για τα επόμενα χρόνια συνεχίζουμε το πρόγραμμα παροχής κτηνιατρικών υπηρεσιών και προμήθειας ζωοτροφών, με το ετήσιο κόστος να υπολογίζεται σε 110.000€, ενώ επίκειται και το μεγάλο έργο κατασκευής του καταφυγίου.

Αναλυτικά οι δράσεις που αναπτύχθηκαν αφορούν:

1. **Παροχή κτηνιατρικών υπηρεσιών**. Για πρώτη φορά, σε σύμβαση με ιδιώτη κτηνίατρο, υλοποιήθηκε πρόγραμμα παροχής κτηνιατρικών υπηρεσιών (στειρώσεις, εμβολισμοί, τσιπάρισμα κτλ) κόστους 37.700. Για την τριετία 2023-26 ακολουθεί διαγωνιστική διαδικασία ύψους 180.000€ ( 60.000€ ανά έτος).

2. **Προμήθεια ζωοτροφών**. Από το 2020 ο Δήμος μας έχει διαθέσει ζωοτροφές, κόστους 26.000€ (270 σακιά για σκύλους & 882 σακιά για γάτες). Άμεσα προχωρά νέος διαγωνισμός ύψους 50.000€ για το 2023-24 ( 374 σακιά για σκύλους και 1230 σακιά για γάτες).

3. **Προμήθεια εξοπλισμού σίτισης** για αδέσποτα ζώα. 17 ταΐστρες τοποθετήθηκαν σε διάφορα σημεία του νησιού.

4. **Προμήθεια εμβολίων** ύψους 8.700€ από το πρόγραμμα ΦΙΛΟΔΗΜΟΣ ΙΙ με την διαδικασία να βρίσκεται στο στάδιο της αξιολόγησης των οικονομικών προσφορών.

5. **Προμήθεια κτηνιατρικού εξοπλισμού** ύψους 13.400€ βρίσκεται σε εξέλιξη. Από το πρόγραμμα ΦΙΛΟΔΗΜΟΣ ΙΙ για το Δημοτικό Κτηνιατρείο που δημιουργείται στο καταφύγιο του Δήμου Κω.

6. Έχουμε εντάξει την **κατασκευή καταφυγίου για αδέσποτα ζώα**, με 372.000€ από το ΦΙΛΟΔΗΜΟΣ ΙΙ. Αναμένουμε την κατασκευή του, μετά και την ολοκλήρωση αλλαγής του θεσμικού πλαισίου, αιτία που καθυστέρησε την εξέλιξη του έργου.

Εκτός από τις προαναφερόμενες δράσεις, αναπτύξαμε καμπάνια, με τηλεοπτικό σποτ στο kostv, για ενημέρωση των συμπολιτών μας σχετικά με τις προβλέψεις του νέου νόμου περί αδέσποτων ζώων συντροφιάς.

Παράλληλα, μέσω της ιστοσελίδας του Δήμου Κω δώσαμε την δυνατότητα σε κάθε ενδιαφερόμενο να βρει διαθέσιμα ζώα προς υιοθεσία.

**ΔΗΜΟΤΙΚΕΣ ΕΠΙΧΕΙΡΗΣΕΙΣ & ΟΡΓΑΝΙΣΜΟΙ**

Πριν προχωρήσω στην αναλυτική παρουσίαση όλων των τομέων δράσης του Δήμου, θα ήθελα να κάνω μια ξεχωριστή αναφορά στις επιχειρήσεις του Δήμου μας.

**ΔΕΥΑΚ**

Πρώτα από όλα στη ΔΕΥΑΚ όπου πραγματικά είναι σε εξέλιξη ένα τεράστιο πρόγραμμα σχεδιασμού, διεκδίκησης και κατασκευής έργων.

Στην ΔΕΥΑΚ δόθηκε η δυνατότητα στην προηγούμενη περίοδο να αξιοποιήσει την προετοιμασία που έγινε την περίοδο 2010 - 2014 και να εντάξει στο πρόγραμμα ΦΙΛΟΔΗΜΟΣ, που άνοιγε τότε, σημαντικά έργα.

Με αυτό τον τρόπο βέβαια καλύφθηκε το πλαφόν που αναλογούσε στην Κω για χρηματοδότηση έργων.

Αυτό ήταν και ένα από τα μεγάλα στοιχήματα της σημερινής διοίκησης της επιχείρησης.

Να σχεδιάσει και να τεκμηριώσει προτάσεις, για τη διεκδίκηση χρηματοδοτήσεων, ξεπερνώντας και τους χρηματοδοτικούς περιορισμούς που είχε να αντιμετωπίσει.

Η νέα διοίκηση έδωσε όραμα στην επιχείρηση, τα στελέχη και το σύνολο των εργαζομένων ανταποκρίθηκαν.

Έτσι σήμερα η ΔΕΥΑΚ εκτελεί έργα μείζονος σημασίας για τις υποδομές και την ανάπτυξη του νησιού.

Παράλληλα σχεδιάζει και διεκδικεί το μέλλον, με έργα παντού, σε όλο το νησί και ειδικά σε περιοχές που υπάρχει υστέρηση όπως στη Δημοτική Ενότητα Ηρακλειδών.

Βρισκόμαστε στην εποχή που πολλά αλλάζουν.

Για αυτό πρέπει να είμαστε διορατικοί και να προετοιμαζόμαστε με σχέδιο και τεκμηρίωση.

Ξεκάθαρη θέση αυτής της δημοτικής αρχής, και εργαζόμαστε για αυτό το σκοπό, είναι η διαχείριση της ύδρευσης και αποχέτευσης του νησιού μας να παραμείνει υπό δημόσιο έλεγχο, υπό τον έλεγχο της τοπικής κοινωνίας.

Αυτό δεν είναι απλά πολιτική θέση αλλά ανάγκη για τους συμπολίτες μας και την οικονομία του νησιού.

Η προστασία του περιβάλλοντος και η ανταγωνιστικότητα της τουριστικής οικονομίας, αποτελούν τις δύο κυρίαρχες όψεις.

Η ΔΕΥΑΚ παράλληλα έχει να αντιμετωπίσει και άλλες προκλήσεις.

Μείωση εσόδων, εξαιτίας της κρίσης που προκάλεσε η πανδημία, από τη μια, εκτόξευση του κόστους ηλεκτροδότησης και καυσίμων, από την άλλη.

Ενδεικτικά αξίζει να αναφέρω ότι, η ηλεκτροδότηση των εγκαταστάσεων μας το 2019 κόστισε 839.507€ ενώ το 2022 το κόστος σχεδόν διπλασιάστηκε, έφτασε στο 1.603.702€.

Μεγάλη αφαίμαξη στα οικονομικά της επιχείρησης από την αύξηση αυτή.

Όταν στην ίδια περίοδο επιλέξαμε να μην βάλουμε καμία αύξηση, αντίθετα μειώσαμε το κόστος για τους συνδημότες και τις επιχειρήσεις στην περίοδο της πανδημίας.

Παρόλα αυτά, με χρηστή διαχείριση καταφέρνουμε η ΔΕΥΑ Κω να διατηρεί τα οικονομικά της σε ασφαλή επίπεδα, να αποπληρώνει κανονικά τα έργα που εκτελεί, να υλοποιεί έργα με ίδιους πόρους και να ενισχύει τον εξοπλισμό της.

Σε αυτό το σημείο αξίζει να δώσουμε ορισμένα σημαντικά οικονομικά στοιχεία.

Παραλάβαμε τον Σεπτέμβριο 2019 τη ΔΕΥΑΚ με ταμείο 6.170.331,94€ και ανείσπρακτες οφειλές προς την επιχείρηση ύψους 8.667.249€.

Σε τρία χρόνια, μετά από δύο χρόνια πανδημίας, στο τέλος Δεκεμβρίου 2022, το ταμείο της επιχείρησης ανήλθε σε 4.570.521,48€ και οι ανείσπρακτες οφειλές σε 11.602.809,23€.

Ουσιαστικά αποτυπώνεται και με οικονομικά στοιχεία το έργο που γίνεται, αφού:

1. πληρώνονται κανονικά οι υποχρεώσεις μας,
2. το οικονομικό κόστος που επωμίστηκε η ΔΕΥΑΚ από τα μέτρα ελάφρυνσης νοικοκυριών και επιχειρήσεων λόγω της πανδημίας (780.000€),
3. η αγορά νέων μηχανημάτων (585.160€) αλλά και
4. η αύξηση των οφειλών επιχειρήσεων και νοικοκυριών, λόγω της κρίσης από την πανδημία.

Η ΔΕΥΑΚ στήριξε στην πράξη επιχειρήσεις και δημότες, εξαιτίας της πανδημίας με:

* μείωση του ειδικού τέλους κατά 50%,
* αναστολή τόκων επί των οφειλών των καταναλωτών,
* αναστολή των διακοπών υδροδότησης, και
* μη απώλεια ενεργών διακανονισμών σε πιθανή καθυστέρηση πληρωμής.

Χαρακτηριστικά αξίζει να αναφέρω, ότι οι συνδημότες μας από τα μέτρα στήριξης της ΔΕΥΑΚ, για το 2020 και το 2021, ωφελήθηκαν περίπου 780.000€ (540.000€ από τη μείωση

κατά 50% του ειδικού τέλους και 240.000€ από την μη επιβολή τόκων).

Παράλληλα, αυξάνει την παραγωγικότητα της επιχείρησης, βελτιώνοντας τις συνθήκες εργασίας, με ενίσχυση του εξοπλισμού της με 14 νέα οχήματα & μηχανήματα έργου συνολικής δαπάνης 585.160€, στη διάρκεια της τετραετίας.

Ουσιαστικά, για πρώτη φορά η ΔΕΥΑΚ μετά από πολλά χρόνια απόκτησε μηχανήματα έργου.

Συνολικά, συμπλήρωσε τον στόλο της με 2 σύγχρονους φορτωτές – εκσκαφείς, με 1 μικρό φορτωτή, έξι ημιφορτηγά, 3 κλούβες και δύο επιβατικά.

Εμείς δεν εγκαταλείψαμε την ΔΕΥΑΚ και τους εργαζόμενους σε αυτή στην τύχη τους.

Γιατί πιστεύουμε στο ρόλο της στην κοινωνία και στην τοπική οικονομία.

Αγωνιζόμαστε για την ανάπτυξή της, για τη δημιουργία νέων θέσεων εργασίας, για τον μοναδικό ρόλο της στην ανάπτυξη του νησιού μας.

**Η ΔΕΥΑΚ βρίσκεται παντού**

Η ΔΕΥΑΚ υλοποιεί ολοκληρωμένο σχεδιασμό, για όλο το νησί.

Μετά από χρόνια, πραγματικά βρίσκεται παντού.

Εκτελεί σημαντικά έργα, από ίδιους πόρους της επιχείρησης, αφήνοντας στο παρελθόν την αδράνεια και αδιαφορία της προηγούμενης δημοτικής περιόδου.

Έργα μεγάλης σημασίας για τους συνδημότες μας, όπως την καινούρια δεξαμενή της Καρδάμαινας, κόστους 668.340€, το δίκτυο ύδρευσης στη Μεσαριά, μήκους 3900 μέτρων και κόστους 200.000€ από ίδιους πόρους της επιχείρησης και το δίκτυο ομβρίων στην Μπουμπουλίνας, συνολικού μήκους 1572 μέτρων, από την Εθνικής Αντιστάσεως έως το λιμάνι, κόστους 173.000€, για να μη πλημμυρίζει η περιοχή από την Μπουμπουλίνας μέχρι την Αβέρωφ.

Εκτός αυτών, η ΔΕΥΑΚ συμβάλλει στην πυροπροστασία του νησιού μας, με πρόσφατη τοποθέτηση δεξαμενής ανοιχτού τύπου στη Ζια, 100 κυβικών, για χρήση πυρασφάλειας, με το κόστος να φτάνει στα 16.731€.

Παράλληλα έχει σχεδιάσει, διεκδικήσει και εξελίξει, τεράστιο πρόγραμμα ανάπτυξης.

Με ολοκλήρωση των δικτύων αποχέτευσης σε όλο το νησί, επίλυση των προβλημάτων υδροδότησης σε Κέφαλο, Αντιμάχεια και Καρδάμαινα, κατασκευή νέας δεξαμενής στην Καρδάμαινα, μελέτη για την κατασκευή φράγματος στο «Μία» ποταμό, νέα δίκτυα ύδρευσης, δεξαμενές, γεωτρήσεις, εκσυγχρονισμός και ψηφιοποίηση των λειτουργιών της για καλύτερη παροχή υπηρεσιών και εξυπηρέτηση των πολιτών.

Η ΔΕΥΑΚ εκσυγχρονίζεται και προχωρά στην ψηφιακή εξυπηρέτηση των πολιτών.

Η έξυπνη εφαρμογή Smart Ville App αποτελεί χαρακτηριστικό παράδειγμα.

Ενημερώνει κάθε συνδρομητή για την κατανάλωση νερού του υδρομέτρου του, προσφέρει ηλεκτρονικούς λογαριασμούς e-Bill, και υπηρεσίες εξόφλησης, σε συνδυασμό με σύγχρονους τρόπους επικοινωνίας για άμεση εξυπηρέτηση.

**Σχεδιάζουμε σωστά – διεκδικούμε τεκμηριωμένα – κερδίζουμε το μέλλον**

Η ΔΕΥΑΚ σε αυτό το διάστημα σχεδιάζει ολοκληρωμένα για όλο το νησί, με επίκεντρο την οριστική επίλυση των προβλημάτων υδροδότησης της Δημοτικής Ενότητας Ηρακλειδών και την αναβάθμιση των δικτύων και συστημάτων ύδρευσης στις Δημοτικές Ενότητες Δικαίου & Ηρακλειδών.

Έργα 25.000.000€ κατασκευάστηκαν, εξελίσσονται ή δημοπρατούνται, στο πλαίσιο αυτής της δημοτικής περιόδου.

Από το 2020 η ΔΕΥΑΚ έχει συμβασιοποιήσει χρηματοδοτούμενα έργα σχεδόν 16 εκατομμυρίων ευρώ με ΦΠΑ, 13.509.010,18€ χωρίς ΦΠΑ.

Σε αυτά περιλαμβάνονται:

1. Εγκατάσταση επεξεργασίας λυμάτων Κεφάλου,
2. Επέκταση συστήματος τηλελέγχου – τηλεχειρισμού και παρακολούθησης ποιοτικών χαρακτηριστικών των δικτύων ύδρευσης στη Δ.Ε. Ηρακλειδών,
3. Αντικατάσταση κεντρικού δικτύου μεταφοράς νερού από δεξαμενή «Σφαγεία» στην πόλη Κω,
4. Κατασκευή υδραγωγείου για την τροφοδοσία της δεξαμενής «ΜΑΥΡΙΚΕΣ» της Δ.Ε. Ηρακλειδών από γεωτρήσεις της Δ.Ε. Δικαίου,
5. Προμήθεια και εγκατάσταση τηλεμετρικού συστήματος μέτρησης καταναλώσεων και παρακολούθησης ποιότητας στην πόλη της Κω,
6. Αναβάθμιση και επέκταση της εγκατάστασης επεξεργασίας λυμάτων πόλεως Κω,
7. Επέκταση συστήματος τηλεελέγχου – τηλεχειρισμού στα εξωτερικά υδραγωγεία Δ.Ε. Δικαίου και Δ.Ε. Ηρακλειδών,
8. Ολοκλήρωση έργων για την κατασκευή των εξωτερικών διακλαδώσεων της αποχέτευσης Καρδάμαινας.

Εκτός των προαναφερομένων, σε στάδιο δημοπράτησης βρίσκονται επιπλέον έργα 9 εκατομμυρίων ευρώ με ΦΠΑ, 7.720.429 χωρίς ΦΠΑ.

Σε αυτά τα μείζονος σημασίας έργα, που αναβαθμίζουν ποιοτικά τη λειτουργία της ΔΕΥΑΚ, περιλαμβάνονται:

1. Ενίσχυση εξωτερικών δικτύων μεταφοράς πόσιμου νερού από γεωτρήσεις Δ.Ε. Ηρακλειδών». Το έργο αφορά στην κατασκευή δικτύου περίπου 22 χιλιομέτρων, στις Κοινότητες Αντιμάχειας (4888μ.), Καρδάμαινας (5081μ.) και Κεφάλου (12.331μ.).
2. Επέκταση τηλεμετρικού συστήματος παρακολούθησης καταναλώσεων, κρίσιμων παραμέτρων λειτουργίας και ποιότητας σε δίκτυα ύδρευσης της Δ.Ε.Υ.Α. Δήμου Κω.
3. Επέκταση τηλεμετρικού συστήματος παρακολούθησης καταναλώσεων, κρίσιμων παραμέτρων λειτουργίας και ποιότητας στην Δ.Ε. Δικαίου της Δ.Ε.Υ.Α. Δήμου Κω.
4. Οριστική μελέτη για το έργο ενίσχυσης υδροδότησης Καρδάμαινας από τον ταμιευτήρα “ΜΙΑ”. Αφορά την εκπόνηση των απαραίτητων μελετών για την κατασκευή φράγματος στη θέση «Μια» Καρδάμαινας και όλων των απαραίτητων έργων (εγκατάσταση επεξεργασίας νερού, δεξαμενή αποθήκευσης, αγωγού μεταφοράς) για την αξιοποίηση του φράγματος.

**Δημοτική Ενότητα Ηρακλειδών**

Εκτός από τον γενικό σχεδιασμό, στη Δ.Ε. Ηρακλειδών υλοποιήσαμε σημαντικό έργο.

Για την ενίσχυση υδροδότησης της Αντιμάχειας, από την περιοχή Άγιος Πέτρος Πυλίου έως τη δεξαμενή «ΜΑΥΡΙΚΕΣ» στον κάμπο Μαστιχαρίου, από όπου διοχετεύεται στην Αντιμάχεια.

Για την υδροδότηση της Καρδάμαινας, με την εν εξελίξει κατασκευή νέας μεγαλύτερης δεξαμενής, που θα αντικαταστήσει την απαρχαιωμένη δεξαμενή από την οποία υδρεύεται η Κοινότητα, δίνοντας λύση και στο πρόβλημα πίεσης του δικτύου.

Στην Κέφαλο, στη διετία 2020 – 2021 κατασκευάσαμε επιπλέον έργα που συνέβαλλαν στην ομαλή υδροδότηση της περιοχής, κόστους 215.000€, από ίδιους πόρους της ΔΕΥΑΚ (κατασκευή δεξαμενής 330μ3, νέα δίκτυα μεταφοράς νερού από γεωτρήσεις καθώς και κατασκευή δύο νέων γεωτρήσεων στην περιοχή Φαούλι και Πασκαίνου).

**Δημοτική Ενότητα Δικαίου**

Στο Πυλί κατασκευάσαμε δύο νέες σύγχρονες δεξαμενές επεξεργασίας και διανομής πόσιμου νερού και στο Αμανιού νέα δεξαμενή 200ων κυβικών.

Παράλληλα ανακατασκευάσαμε τις δύο υφιστάμενες δεξαμενές σε Πυλί και Αμανιού, ώστε να συνδεθούν παλιές και νέες δεξαμενές σε ενιαίο δίκτυο αυξάνοντας την παρεχόμενη ποσότητα νερού.

Η παραγωγικότητα της ΔΕΥΑΚ δεν σταματά:

Ολοκληρώνεται σταδιακά η κατασκευή σημαντικών έργων, όπως:

1. Το δίκτυο ακαθάρτων Αντιμάχειας – Κεφάλου – Μαστιχαρίου, παρά τα όσα προβλήματα προκύπτουν από λάθη στον σχεδιασμό ή από την εύρεση αρχαιοτήτων.
2. Η εγκατάσταση επεξεργασίας λυμάτων στην Κέφαλο, και
3. Το έργο αναβάθμισης και επέκτασης της εγκατάστασης επεξεργασίας λυμάτων στην Κω.

Μέσα σε όλα αυτά διεκδικήσαμε και πετύχαμε, μαζί με την Ένωση ΔΕΥΑ, την δωρεάν σύνδεση στα νέα δίκτυα αποχέτευσης, που κατασκευάστηκαν από το 2014 και μετά, αλλά και την επιστροφή των τελών σύνδεσης με το Βιολογικό σε όσους τα είχαν καταβάλει.

Θα επιστραφεί σε αυτούς, όπως έχει ανακοινώσει η ΔΕΥΑΚ, το ποσό που κατέβαλλε κάθε νοικοκυριό ή επιχείρηση.

494 οικογένειες θα λάβουν αυτά τα χρήματα.

535.000€ στην Δ.Ε. Δικαίου, 70.000€ στην Καρδάμαινα και 6.800€ στην Αντιμάχεια.

Αυτό έγινε εφικτό μετά από τεκμηριωμένη πρόταση μας και συντονισμένη διεκδίκηση με την Ένωση ΔΕΥΑ.

Με χρηματοδότηση από το ΥΜΕΠΕΡΑΑ (Επιχειρησιακό Πρόγραμμα Υποδομές Μεταφορών, Περιβάλλον και Αειφόρος Ανάπτυξη) και το Περιφερειακό Επιχειρησιακό Πρόγραμμα.

Πρόκειται για μεγάλη κατάκτηση της Τοπικής Αυτοδιοίκησης, η οποία γίνεται πράξη με την σοβαρή και τεκμηριωμένη εργασία αιρετών και στελεχών του Δήμου μας.

Και αυτή η κατάκτηση είναι στην κατεύθυνση που κινηθήκαμε από την πρώτη μέρα που αναλάβαμε τη διοίκηση του Δήμου.

Να στηρίξουμε την οικονομική και κοινωνική ανάπτυξη του τόπου μας.

Με ολοκλήρωση των υποδομών και φροντίδα για το περιβάλλον.

Πάντα με σεβασμό στα χρήματα των δημοτών.

Στο πλαίσιο της πολιτικής δικαιοσύνης και ισονομίας, που ακολουθεί ο Δήμος μας και η ΔΕΥΑΚ, επειδή δωρεάν σύνδεση ο νόμος προβλέπει μόνο για τα νέα δίκτυα από το 2014 και μετά, το Δ.Σ. της ΔΕΥΑΚ με δική του απόφαση μειώνει το κόστος σύνδεσης σε ένα τυπικό ποσό και για τις συνδέσεις που θα γίνουν εφεξής στο δίκτυο αποχέτευσης της Δ.Ε. Κω.

Γνωρίζουμε τις ανάγκες των συνδημοτών μας.

Αφουγκραζόμαστε την κοινωνία μας.

Για αυτό υλοποιούμε πολιτικές οικονομικής ελάφρυνσης.

Πολιτικές που έγιναν επιτακτική ανάγκη μετά τις μεγάλες δυσκολίες που περάσαμε.

Με την πανδημία και τα πλήγματα που επέφερε στον τουρισμό.

**ΜΑΡΙΝΑ**

Εξυγιάναμε τα οικονομικά της.

Εκσυγχρονίσαμε τη λειτουργία της.

Βελτιώσαμε την εικόνα της.

Προγραμματίζουμε την αναπτυξιακή πορεία της.

Στη μαρίνα, κυριολεκτικά από την πρώτη μέρα, ανασυντάξαμε δυνάμεις.

Δημιουργήσαμε σύγχρονη εικόνα.

Καταφέραμε, με μεγάλη προσπάθεια, μέσα στην πανδημία, να ανασυντάξουμε μια επιχείρηση που ήταν σε λήθαργο.

Που δεν είχε σχεδιασμό για το παρόν και όραμα για το μέλλον.

Αρκεί να αναφέρω ότι όταν αναλάβαμε τη διοίκηση του Δήμου, η μαρίνα στις 31 Αυγούστου 2019 είχε στο ταμείο της 760.478,44€, με τις ανειλημμένες υποχρεώσεις της, έως την ίδια ημερομηνία, να φτάνουν στις 500.390,82€.

Στις 31 Δεκεμβρίου 2019 είχε στο ταμείο 728.989,19€ με ανειλημμένες υποχρεώσεις 827.866,45€, ενώ σε μόλις τρία χρόνια, καταφέραμε με χρηστή διαχείριση και αναπροσαρμογές στην πολιτική της επιχείρησης, να φτάσει να έχει ταμείο στις 31 Δεκεμβρίου 2022, ύψους 1.899.558,34€ με ανειλημμένες υποχρεώσεις μόλις 838.211,95€.

Αυτό βέβαια δεν έγινε τυχαία αλλά με σχέδιο.

Μπήκε τάξη σε θέματα διαχείρισης, επεκτάθηκε η ζώνη εκμετάλλευσης στο Μανδράκι για φιλοξενία mega yachts, με προοπτική περαιτέρω αξιοποίησης.

Χρηστή διαχείριση από τη μια, με μείωση των ελαστικών λειτουργικών εξόδων, με εξορθολογισμό κόστους υπηρεσιών φύλαξης, είσπραξης τελών ελλιμενισμού, υδραυλικών υπηρεσιών και υπηρεσίας καθαριότητας.

Ταυτόχρονα, αύξηση εσόδων σε τομείς που υπήρχε τέτοια δυνατότητα και δεν είχαν αξιοποιηθεί (π.χ. αύξηση θέσεων ελλιμενισμού στο Μανδράκι, αύξηση 80% στην τιμολόγηση πλαγιοδέτησης επαγγελματικών σκαφών, διαχείριση διαφημίσεων κλπ) αλλά και ολοκλήρωση των διαδικασιών για την αυξημένη αποζημίωση της επιχείρησης από τις ζημιές του σεισμού το 2017.

Στη μαρίνα, σε αυτή την περίοδο, υλοποιήθηκαν ουσιαστικές δράσεις εκσυγχρονισμού, όπως η αυτοματοποίηση πυλών εισόδου, τοποθέτηση ασανσέρ, χρωματισμοί κτιρίων και πολλά άλλα.

Δεν μείναμε όμως μόνο σε αυτά.

Πέρα από την στρατηγική και διαχειριστική ικανότητα που επέδειξε η Διοίκηση, το σημαντικότερο όλων είναι ότι λειτούργησε με όραμα και σχεδιασμό.

Σε αυτή την κατεύθυνση συνεχίζουμε, για την ολοκλήρωση των έργων της Α΄ φάσης ώστε να μπορούμε να μιλάμε σύντομα για την επέκταση της μαρίνας.

**ΑΝΕΜ**

Ο «ΟΛΥΜΠΙΟΣ ΕΡΜΗΣ» σύντομα θα είναι κοντά μας.

Το νέο πλοίο της ΑΝΕΜ θα πλέει στις θάλασσές μας.

Ήταν όραμα, το πιστέψαμε και το κάναμε πράξη.

Και με αυτό τον τρόπο το νησί μας απλώνει τα φτερά του.

Η Κως γίνεται επίκεντρο ανάπτυξης για τα Βόρεια Δωδεκάνησα και την ευρύτερη περιοχή.

Ανοίγουμε νέους ορίζοντες στον τουρισμό, το εμπόριο, τις συγκοινωνίες.

Αναμένουμε παράλληλα την ολοκλήρωση των διαδικασιών που έχει δρομολογήσει η Περιφέρεια Νοτίου Αιγαίου, ώστε να λειτουργήσουν 2 υδατοδρόμια στο νησί μας, στην πόλη της Κω και στην Κέφαλο.

Η διαμόρφωση δικτύου σύγχρονων και αξιόπιστων συγκοινωνιών θα δημιουργήσει θέσεις εργασίας και θα ενισχύσει τον τουρισμό.

Σύγχρονο αεροδρόμιο, πυκνή ακτοπλοϊκή σύνδεση και υδροπλάνα, δημιουργούν καλύτερες συνθήκες μετακίνησης και δίνουν προοπτική επέκτασης της τουριστικής περιόδου.

**Δημοτικό Λιμενικό Ταμείο**

Το Λιμενικό Ταμείο είναι από τους τομείς που η πανδημία έπληξε ριζικά.

Μειώθηκαν δραματικά τα έσοδα του Λιμενικού Ταμείου, αφού έκλεισε η γραμμή Κω – Τουρκίας ενώ μειώθηκαν και τα έσοδα από το ενοίκιο του καταστήματος Duty Free.

Ήδη από το 2019 τα ετήσια έξοδα του Λιμενικού Ταμείου (1.957.145,88€) είχαν ξεπεράσει τα εισπραχθέντα έσοδα (1.455.040,70€).

Το αποθεματικό που είχε δημιουργηθεί τα προηγούμενα χρόνια, από τότε συρρικνώνονταν.

Για αυτό από την πρώτη στιγμή στοχεύσαμε στη μείωση των εξόδων, με χρηστή και λελογισμένη διαχείριση.

Εκτελώντας παράλληλα εργασίες και βελτιώνοντας τις εγκαταστάσεις σε όλα τα λιμάνια.

Το καταφέραμε μειώνοντας τα έξοδα, το 2020 κατά 568.883,89€ σε σχέση με το 2019, το 2021 κατά 530.357,98€ και το 2022 κατά 738.866,93 σε σχέση πάντα με το 2019.

Για να γίνει κατανοητό το μέγεθος της απώλειας εσόδων αρκεί να παραθέσουμε τα παρακάτω στοιχεία.

Το 2019 τα εισπραχθέντα έσοδα του Λιμενικού Ταμείου ανήλθαν σε 1.455.040,70€.

Το 2020 μειώθηκαν σε 752.407,60€, δηλαδή μείον 702.633,10€, σχεδόν -48%.

Το 2021 είχαμε μια μικρή αύξηση σε σχέση με το 2020, τα εισπραχθέντα έσοδα έφτασαν στα 815.313,47€ αλλά πάντα μεγάλη μείωση σε σχέση με το 2019 δηλ. 639.727,33€ λιγότερα, σχεδόν -44%.

Το 2022 τα έσοδα έφτασαν στο 1.299.169,26€, υπολοιπόμενα κατά 155.871,44€ από το 2019, σε ποσοστό περίπου -11%..

Εφέτος, το 2023, προσδοκούμε να φτάσουμε ή και να ξεπεράσουμε τα έσοδα του 2019.

Όλη αυτή η σωρευτική μείωση εσόδων, παρά την μείωση εξόδων που επιβάλλαμε, έχει αποβεί σε βάρος του αποθεματικού του Λιμενικού Ταμείου, το οποίο από 2.114.755,66€ το 2019 περιορίστηκε σε 948.317,15€ το 2022, αν και αυξημένο σε σχέση με το αποθεματικό του 2021 που έφτανε στα 867.426,84€.

Με λίγα λόγια, οι συνέπειες της πανδημίας έπληξαν ριζικά τα οικονομικά του Λιμενικού Ταμείου.

Η πανδημία βέβαια δημιούργησε και άλλα προβλήματα.

Καθυστέρησε την προώθηση θεμάτων που αφορούν στη νομιμοποίηση των λιμενικών εγκαταστάσεων.

Παρόλα αυτά δεν σταματήσαμε και έχουμε τις πρώτες επιτυχίες.

Ήδη έχουμε έτοιμη, για ένταξη σε πρόγραμμα χρηματοδότησης, την επέκταση του λιμένα Κεφάλου.

Δημοσιεύτηκε σε ΦΕΚ ο καθορισμός της χερσαίας ζώνης στο λιμάνι Μαστιχαρίου, όπου σχεδιάζουμε έργο ανάπλασης και αναβάθμισης των λειτουργιών του.

Εντάξαμε στο ΦΙΛΟΔΗΜΟΣ ΙΙ μελέτες κόστους άνω των 900.000€, όπου συμπεριλαμβάνεται η χρηματοδότηση του master plan για το λιμάνι της Κω.

Η αδράνεια της προηγούμενης περιόδου έχει οδηγήσει σε μεγάλες καθυστερήσεις και προβλήματα, όπως πχ στο λιμάνι της Κω, η έλλειψη καθορισμού χερσαίας ζώνης δεν επιτρέπει την έκδοση οικοδομικής άδειας, για την κατασκευή του κατεστραμμένου κτιρίου, από το σεισμό του 2017.

Τώρα, βρισκόμαστε στην τελική ευθεία, μετά την αποσαφήνιση των παρατηρήσεων της ΚΕΔ, για τον καθορισμό της χερσαίας ζώνης λιμένος Κω και την ολοκλήρωση του master plan.

Παράλληλα, έχουμε ολοκληρώσει τη μελέτη, καταθέσαμε την πρόταση και αναμένουμε την ένταξη σε πρόγραμμα χρηματοδότησης, για την κατασκευή κτιρίου άνω των 1000ων τ.μ. σύμφωνα με τις σύγχρονες προδιαγραφές ασφαλείας Shengen 3.

Στον ίδιο χώρο, και μέχρι την κατασκευή του σύγχρονου κτιρίου, λάβαμε μέτρα ανακούφισης κατά την αναμονή ελέγχου, όλων όσοι επισκέπτονται το νησί μας από τρίτες χώρες.

Συνεχίζουμε επίσης τις διαδικασίες έγκρισης μελετών και αδειοδοτήσεων που οδηγούν στην επέκταση του λιμένα Καρδάμαινας, με επανασχεδιασμό της μελέτης που θα κατατεθεί στην ΕΣΑΛ.

Εν΄τω μεταξύ προχωρήσαμε σε σημαντικές συντηρήσεις σε όλα τα λιμάνια μας.

Ολοκληρώσαμε την ανάπλαση στο εσωτερικό λιμάνι της Κω, με κάλυψη δαπανών για νέα παγκάκια, αλλαγή ηλεκτρολογικών πινάκων, φύτευση.

Παράλληλα ενισχύσαμε τις υποδομές υδροδότησης, ρευματοδότησης και τοποθετήσαμε pillars στο λιμάνι, έως την πλωτή προβλήτα.

Στα σκάλα του πολεμικού, προστατέψαμε την πλατεία με μικρής κλίμακας τεχνικό έργο, ανακατασκευάσαμε το πάτωμα της σκάλας και τοποθετήσαμε φωτισμό με λαμπτήρες led.

Στο λιμένα Μαστιχαρίου αποκαταστήσαμε το δίκτυο φωτισμού, τοποθετήσαμε νέο ηλεκτρολογικό πίνακα και προχωρήσαμε σε καθαρισμό του βυθού.

Στο λιμένα Κεφάλου, τοποθετήσαμε νέα φώτα τεχνολογίας led και 40 σύγχρονα φωτιστικά με ενσωματωμένο φωτοβολταϊκό, ενώ συντηρήθηκαν όλες οι εγκαταστάσεις.

Στο λιμάνι Καρδάμαινας εκτός από τον καθαρισμό του βυθού αποκαταστήσαμε την καθίζηση που είχε υποστεί τμήμα του ανατολικού προβλήτα.

Αντίστοιχες εργασίες έγιναν και στα λιμάνια των άλλων νησιών που συμμετέχουν στο Λιμενικό Ταμείο.

**ΔΟΠΑΒΣ**

**Φροντίδα για τους νέους του νησιού μας**

Ο ΔΟΠΑΒΣ για το σύνολο των λειτουργιών του ενισχύεται ετησίως από τον προϋπολογισμό του Δήμου, με 1.111.000€.

Επιπλέον, για τους Βρεφονηπιακούς Σταθμούς ενισχύθηκε το 2022 από τους ΚΑΠ με 270.575€ και για τη συντήρηση των αθλητικών εγκαταστάσεων με 117.641€.

Παράλληλα, στον τομέα των Βρεφονηπιακών Σταθμών είχε το 2022 έσοδα από τη φιλοξενία παιδιών 57.855€ και από την Ε.Ε.Τ.Α.Α. μέσω του ΕΣΠΑ το ποσό των 593.183,31€.

**ΠΟΛΙΤΙΣΜΟΣ – δράσεις και προτεραιότητες**

**Πολιτιστική δημιουργία & τοπική κοινωνία**

Ένας τομέας που πληγώθηκε βάναυσα στα δύσκολα χρόνια της πανδημίας είναι ο τομέας του πολιτισμού και οι άνθρωποί του.

Παρόλα αυτά από τον ΔΟΠΑΒΣ έγινε μεγάλη προσπάθεια και κατάφερε να στηρίξει τους συμπατριώτες μας ώστε να διατηρηθεί ζωντανή η πολιτιστική δημιουργία στην Κω.

Με τις προτάσεις και την συνεργασία των συνδημοτών μας που δρούνε στους δεκάδες συλλόγους του νησιού μας, πολιτιστικούς και αθλητικούς, διαμορφώνεται κάθε χρόνο το πρόγραμμα εκδηλώσεων, με δεκάδες εκδηλώσεις να περιλαμβάνονται στα θερινά και χειμερινά «Ιπποκράτεια», στο αποκριάτικο πρόγραμμα και με κάθε ευκαιρία.

Βασικός στόχος να στηριχθεί η τοπική πολιτιστική δημιουργία, στηριζόμενοι σε σημαντικό βαθμό στις δημιουργικές δυνατότητες των συμπατριωτών μας.

Στο ίδιο πλαίσιο στηρίξαμε το καμάρι του Δήμου μας, τις δύο Φιλαρμονικές, με νέα όργανα και στολές.

Μια επένδυση που έχει μόνο θετικά να επιδείξει, που αναδεικνύει τις δυνατότητες των νέων μας και συμβάλει στη διαμόρφωση της μουσικής κουλτούρας στο νησί μας.

Σε αυτό το πλαίσιο λειτουργεί ο ΔΟΠΑΒΣ διοργανώνοντας εκατοντάδες εκδηλώσεις αυτά τα χρόνια, όλο το χρόνο.

Αυτό όμως που έχει επίσης μεγάλη αξία είναι η στήριξη σημαντικών εκδόσεων.

Στηρίξαμε την έκδοση έξι βιβλίων συμπατριωτών μας, και την επικείμενη μεγάλη έκδοση που αφορά στην «Μουσικοχορευτική Παράδοση των Οικισμών της Κω» σε συνεργασία με το Κέντρο Ερεύνης & Προβολής της Εθνικής Μουσικής, απόδοση τιμής στη μουσική ιστορία του τόπου μας και παρακαταθήκη για τους νέους και τις νέες του νησιού μας.

**Αθλητικοί χώροι-γήπεδα**

**σχεδιάσαμε και πετύχαμε πλούσιο έργο**

Αυτή η δημοτική αρχή υλοποίησε και έχει προγραμματίσει αθλητικά έργα που ξεπερνούν τα 3.000.000€.

Το μεγαλύτερο πρόγραμμα που έχει εφαρμοστεί ποτέ στο νησί μας, μέσα σε μια τετραετία, για την αναμόρφωση, εκσυγχρονισμό και δημιουργία νέων αθλητικών χώρων, έφτασε τα 2.182.000€.

Παράλληλα, είναι σε εξέλιξη και το πρόγραμμα τοποθέτησης «Θόλων» νέας τεχνολογίας, για την κάλυψη των ανοιχτών γηπέδων μπάσκετ σε Καρδάμαινα (όπου έχουμε ήδη ανάδοχο) ενώ ακολουθούν Πυλί και Κέφαλος, με το προϋπολογιζόμενο κόστος να φτάνει περίπου στα 900.000€.

Η προτεραιότητα που δίνουμε στην άθληση και στους νέους θα συνεχιστεί, σε όλο το νησί.

Για αυτό σχεδιάσαμε και πετύχαμε πλούσιο έργο.

“Πρασινίσαμε” το ιστορικό γήπεδο «Ανταγόρας». Ένα στολίδι στο κέντρο της Κω. Με το κόστος να φτάνει στις 447.087€.

Αντικαταστήσαμε το παρκέ στο κλειστό γυμναστήριο, 80.000€.

Ανακατασκευάζουμε το «ΦΙΛΙΝΟΣ» και κατασκευάζουμε σε αυτό το πρώτο ποδηλατοδρόμιο στην ιστορία της Κω, 780.000€.

Δεν σταματάμε όμως, συνεχίζουμε με έργα παντού.

Τοποθετήσαμε νέο χλοοτάπητα στο γήπεδο Ζιπαρίου, με κανάλια και σύστημα διαβροχής, 252.000€.

Εκσυγχρονίζουμε τον ηλεκτροφωτισμό σε όλα τα ανοικτά γήπεδα μπάσκετ, 30.000€.

Αποκαταστήσαμε το φυσικό χλοοτάπητα στο γήπεδο Πυλίου, συντηρήσαμε την εγκατάσταση και την ενισχύσαμε με σύγχρονο εξοπλισμό, 30.000€.

Ανακατασκευάσαμε το 5Χ5 γήπεδο ποδοσφαίρου στην Καρδάμαινα, 85.000€.

Φωτίσαμε το γήπεδο ποδοσφαίρου της Καρδάμαινας, 75.000€.

Ανακαινίσαμε το γήπεδο ποδοσφαίρου Αντιμάχειας, με ίδιες δυνάμεις.

Ανακατασκευάσαμε τα γήπεδα μπάσκετ Αντιμάχειας και Μαστιχαρίου, με νέο τάπητα και φωτισμό, 45.000€.

Δημιουργήσαμε σε Αντιμάχεια και Μαστιχάρι, ανοιχτά γυμναστήρια με όργανα, 48.000€.

Ανακατασκευάσαμε το γήπεδο ποδοσφαίρου Κεφάλου, 300.000€.

Ανακαινίσαμε το Δημοτικό Γυμναστήριο Κεφάλου.

Δημιουργήσαμε στην Κέφαλο, γυμναστήριο με όργανα γυμναστικής εξωτερικού χώρου, 10.000€.

Πρόκειται πραγματικά για παραγωγή τεράστιου έργου. Το πετύχαμε με σωστό σχεδιασμό.

Παράλληλα, στηρίξαμε:

* μεγάλες αθλητικές διοργανώσεις,
* την παρουσία των συλλόγων μας σε εθνικές διοργανώσεις, και
* τις δράσεις των αθλητικών συλλόγων μας στο ποδήλατο, στο μπάσκετ, σε όλα τα αθλήματα.

**Βρεφονηπιακοί Σταθμοί**

Οι Βρεφονηπιακοί Σταθμοί αποτελούν χώρο δημιουργίας, ανάπτυξης και προοπτικής της κοινωνίας μας.

Βρίσκονται στο κέντρο της προσοχής του Δήμου μας, που τους στηρίζει οικονομικά και συμβάλει στο να διατηρείται η λειτουργία τους σε υψηλό επίπεδο.

Σε αυτό το πλαίσιο εξαντλούμε όλες τις δυνατότητες για την στήριξή τους.

Σε επίπεδο υποδομών, όπως με την αδειοδότηση και λειτουργία του νέου σταθμού στην Αγία Μαρίνα.

Σε ουσιαστικές συντηρήσεις, όπως, στην ριζική ανακαίνιση του σταθμού της Αντιμάχειας, του Πυλίου και των οδών Αμερικής και Αβέρωφ στην πόλη της Κω.

Μόνο το κόστος προσαρμογής των Βρεφονηπιακών Σταθμών στις προδιαγραφές του νέου θεσμικού πλαισίου, έφτασε στις 168.798,98€.

Παράλληλα, επιλύσαμε προβλήματα χρόνων, όπως είναι η έγκριση του τοπικού ρυμοτομικού σχεδίου στην Κέφαλο, όπου προβλέπεται η κατασκευή νέου παιδικού σταθμού.

Αξίζει να σημειώσουμε ότι την περασμένη χρονιά, 2022 – 2023 στους οκτώ Βρεφονηπιακούς Σταθμούς του Δήμου μας, από την Κω έως την Κέφαλο, με υψηλό επίπεδο παρεχόμενων υπηρεσιών, φιλοξενήθηκαν συνολικά 383 βρέφη και νήπια, εκ΄ των οποίων τα 290 είναι ενταγμένα στο πρόγραμμα χρηματοδότησης της ΕΕΤΑΑ, μέσω ΕΣΠΑ, και τα 93 με την καταβολή τροφείων.

Μεγάλη κατάκτηση αυτής της περιόδου είναι η πρόσληψη δέκα νέων εργαζομένων μέσω ΑΣΕΠ, για την κάλυψη αναγκών των Βρεφονηπιακών Σταθμών, Πυλίου, Αντιμάχειας, Καρδάμαινας, Κεφάλου και Αβέρωφ.

Το ίδιο θα προσπαθήσουμε και στη συνέχεια, εφόσον παρουσιαστούν κενά.

**ΕΚΠΑΙΔΕΥΣΗ – ΣΧΟΛΕΙΑ**

Ως δημοτική αρχή, αντιμετωπίσαμε την σχολική κοινότητα με αίσθημα ευθύνης και αυξημένη φροντίδα, ειδικά στις δύσκολες συνθήκες που διαμόρφωσε η πανδημία.

Αυτή η περίοδος σημαδεύτηκε από σοβαρές παρεμβάσεις.

Έχουν υλοποιηθεί ήδη έργα και προμήθειες κόστους 3.144.027,22€.

Πρόκειται για έργα, ανακαινίσεις, συντηρήσεις και προμήθεια εξοπλισμού σε όλα τα σχολεία.

Και δεν είναι μόνο αυτά.

Σε εξέλιξη βρίσκεται η υλοποίηση έργων, προμηθειών και αγορά γης, που προσεγγίζει τα 3.300.000€.

Αναπτύσσουμε μεγάλο πρόγραμμα απόκτησης γης, για ανέγερση νέων σχολικών κτιρίων.

Μια συνεχής και χρονοβόρα προσπάθεια για ανεύρεση κατάλληλης γης,

Για την κάλυψη των μεγάλων αναγκών που έχει δημιουργήσει η αύξηση του μαθητικού πληθυσμού αλλά και η έλλειψη πρόνοιας τα προηγούμενα χρόνια για νέα σχολικά κτίρια.

Μόνο για αγορά γης στην πόλη, στο Ζιπάρι και στην Αντιμάχεια, για τέσσερα νέα σχολεία, υπολογίζουμε ότι η δαπάνη για το Δήμο μας μπορεί να ξεπεράσει τις 800.000€, δίχως να έχουν καλυφθεί όλες οι ανάγκες.

**Γενναίο πρόγραμμα συντήρησης των σχολικών μονάδων**

Για να γίνει κατανοητό το μέγεθος, το εύρος, και το κόστος των παρεμβάσεων, αρκεί να σημειώσουμε ότι ο Δήμος μας έχει την ευθύνη συντήρησης και λειτουργίας 45 σχολικών μονάδων που φιλοξενούν περίπου 7.000 μαθητές. (19 Νηπιαγωγεία & 1 παράρτημα, 13 Δημοτικά Σχολεία, 6 Γυμνάσια, 5 Λύκεια, 1 Εσπερινό Γυμνάσιο – Λύκειο, 1 ΕΕΕΕ Κω).

Εκτός από την καθημερινή φροντίδα για τη συντήρηση των κτιρίων και την καλή λειτουργία των σχολικών μονάδων, υλοποιήσαμε γενναίο πρόγραμμα συντηρήσεων σε όλα τα σχολεία του νησιού.

Μέσα από τις Σχολικές Επιτροπές, από την 1η Σεπτεμβρίου 2019 έως μέσα Αυγούστου 2023, σε συντηρήσεις και εξοπλισμό, το κόστος έφτασε το ένα εκατομμύριο, για τα σχολεία πρωτοβάθμιας εκπαίδευσης τα 489.105,94€ και για τα σχολεία δευτεροβάθμιας εκπαίδευσης τα 504.501,28€.

Η κάλυψη αναγκών της δίχρονης προσχολικής εκπαίδευσης κόστισε 519.734,59€.

Παράλληλα υλοποιήσαμε τη μεγάλη εργολαβία συντήρησης 22 σχολικών κτιρίων όπου το κόστος έφτασε στις 820.000€, με 520.000€ από ίδιους πόρους του Δήμου και 300.000€ από την Περιφέρεια.

Οι παρεμβάσεις βελτίωσης σε όλες τις σχολικές μονάδες είναι συνεχείς.

Εκτός των προηγούμενων, χαρακτηριστικά μπορούμε να αναφέρουμε:

* Αναβάθμιση εγκαταστάσεων του 2ου Λυκείου, κόστους 235.886,58€.
* Διαμόρφωση αύλειου χώρου του 1ου Νηπιαγωγείου Πυλίου, κόστους 33.979,57€.
* Προσαρμογή Βρεφονηπιακών Σταθμών στις προδιαγραφές του νέου θεσμικού πλαισίου, κόστους 168.798,98€.
* Επισκευή της θέρμανσης του Δ.Σχ. Αντιμάχειας, κόστους 29.055,78€.
* Αντικατάσταση κουφωμάτων στο 3ο νηπιαγωγείο, κόστους 20.884,50€, και διάφορα άλλα.

Παράλληλα, μέσα στο Φθινόπωρο, υλοποιούμε τρία προγράμματα:

1. τοποθέτηση παιχνιδιών εξωτερικού χώρου στα νηπιαγωγεία, ύψους 70.000€ και

2. αλλαγή μπασκετών και τοποθέτηση τάπητα ασφαλείας, σε 20 γήπεδα μπάσκετ, κόστους 350.000€.

3. προμήθεια 10 αιθουσών προκάτ, προϋπολογισμού 269.000€.

Εντάξαμε στο πρόγραμμα ΦΙΛΟΔΗΜΟΣ ΙΙ και υλοποιούμε στο επόμενο διάστημα, την κατασκευή ραμπών και χώρων υγιεινής για την πρόσβαση και την εξυπηρέτηση ΑΜΕΑ σε σχολικές μονάδες του Δήμου Κω, όπου προστίθεται και η κατασκευή αναβατορίου στο Γυμνάσιο Κεφάλου, κόστους 29.250€.

Επιπλέον, έχουμε εντάξει σε πρόγραμμα χρηματοδότησης με προϋπολογισμό 123.678,17 € την μελέτη για υλοποίηση μέτρων και μέσων πυροπροστασίας στις σχολικές μονάδες του Δήμου μας.

Από ίδιους πόρους του Δήμου θα προχωρήσουμε την αντικατάσταση κουφωμάτων στο 1ο Δημοτικό Σχολείο, προϋπολογισμού 35.000€.

Ετοιμάσαμε τη μελέτη επέκτασης του αύλειου χώρου στο 2ο Γυμνάσιο και προχωράμε στην προκήρυξή της, προϋπολογισμού 650.000€.

Για να γίνει κατανοητή η σημασία όλων αυτών αξίζει να δώσουμε ορισμένα στοιχεία.

Αναλάβαμε την ευθύνη των σχολικών επιτροπών τον Σεπτέμβριο 2019 με την Πρωτοβάθμια Σχολική Επιτροπή χωρίς καθόλου χρήματα αλλά με πολλές υποχρεώσεις και τη Δευτεροβάθμια Σχολική Επιτροπή σε λίγο καλύτερη κατάσταση.

Χαρακτηριστικά να αναφέρω, για το 2020 και το 2021 τα έσοδα των δύο σχολικών επιτροπών έφτασαν στο 1.004.385€ ενώ τα έξοδα ξεπέρασαν τα έσοδα, φτάνοντας στο 1.173.055€.

Αντίστοιχα το 2022 τα έσοδα των δύο σχολικών επιτροπών έφτασαν στα 596.153,52€ με τα έξοδα να ανέρχονται στα 478.255,09€.

Έχουμε πετύχει να λύσουμε χρονίζοντα προβλήματα, να δρομολογήσουμε λύσεις, να αντιμετωπίζουμε άμεσα την καθημερινότητα.

Τα καταφέρνουμε διότι υπάρχει η ισχυρή βούληση της δημοτικής αρχής, διάθεση από όλους τους εμπλεκόμενους, σχέδιο και οργάνωση.

Επιπλέον αυτών, ο Δήμος μας, προκειμένου να διαφυλάξει την υγεία των μαθητών, του εκπαιδευτικού προσωπικού και των οικογενειών τους, ανάλαβε εξ ολοκλήρου το κόστος της αύξησης των ωρών απασχόλησης στις σχολικές καθαρίστριες.

Δυστυχώς το Κράτος μας για τις 60 καθαρίστριες που απασχολούνται στα σχολεία του νησιού μας προέβλεπε μόνο 3ωρη απασχόληση ημερησίως.

Χρόνος που δεν επαρκεί για την κάλυψη στοιχειωδών αναγκών καθαριότητας.

Για να καλύψει το κενό ο Δήμος, αύξησε το ωράριο εργασίας και καλύπτει την δαπάνη από ίδιους πόρους, ύψους 322.080€ ετησίως.

Πέρα από όλα αυτά, εξαρχής στηρίξαμε την εφαρμογή της δίχρονης προσχολικής αγωγής με αντιμετώπιση του στεγαστικού προβλήματος, την επαναλειτουργία του Νηπιαγωγείου στο Αμανιού, την λειτουργία του νεοϊδρυθέντος 3ου Γυμνασίου Κω και τη μεταστέγαση του Εσπερινού Γυμνασίου – Λυκείου.

Η δημοτική αρχή διαθέτει ισχυρή βούληση και έχει αποδείξει στην πράξη ότι βρίσκει λύσεις.

Με την συνεργασία της σχολικής κοινότητας, των εκπαιδευτικών και των γονέων.

Αντιμετωπίζει τα κενά και τις νέες ανάγκες που δημιουργούνται, ακόμα και όταν προκύπτουν ξαφνικά.

Όπως στην περίπτωση του 3ου Δημοτικού Σχολείου και του νεοιδρυθέντος 3ου Γυμνασίου.

Έτσι, σε λίγους μήνες, το 3ο Δημοτικό Σχολείο θα φιλοξενείται στη φυσική έδρα του.

Μπορεί να υπήρξαν γραφειοκρατικές καθυστερήσεις που μας στεναχώρησαν.

Όμως θα έχουμε τη χαρά να μιλάμε για ένα ιστορικό αλλά σύγχρονο κτίριο, ριζικά ανακαινισμένο, το Azylo, το οποίο θα μπορεί να φιλοξενήσει και τις επόμενες γενιές των νέων μας.

Για την ανακαίνιση του κτιρίου, το κόστος φτάνει σχεδόν το ένα εκατομμύριο, έχει προϋπολογισμό 950.000€ και καλύπτεται από ίδιους πόρους του Δήμου.

Όσον αφορά στο 3ο Γυμνάσιο, είναι γεγονός ότι το κτιριακό συγκρότημα της Αγίας Μαρίνας, εκεί που μέχρι πριν λίγα χρόνια στεγάζονταν το 2ο Γυμνάσιο, είναι κορεσμένο.

Όταν ιδρύθηκε το νέο σχολείο, πριν 2 χρόνια, διαμορφώσαμε τις βασικές συνθήκες για τη λειτουργία του, μέχρι την μόνιμη στέγαση του.

Εφέτος το ενισχύουμε και με πλήρως εξοπλισμένο εργαστήριο πληροφορικής.

Η ανάγκη για νέο κτίριο, αποκλειστικά για το 3ο Γυμνάσιο είναι ξεκάθαρη.

Για αυτό, με την ίδρυση του Σχολείου, κινήσαμε αμέσως τις διαδικασίες εξεύρεσης κατάλληλης γης για νέο κτίριο.

Το εγχείρημα αποδείχτηκε δύσκολο. Αρχικά δεν υπήρξε ενδιαφέρον για προσφορά γης.

Επιμείναμε όμως, διενεργώντας για τρίτη φορά διαγωνισμό, και τώρα βρισκόμαστε στην τελική ευθεία να αγοράσουμε ακίνητο για την ανέγερση σύγχρονου κτιρίου που θα αποτελέσει την έδρα του 3ου Γυμνασίου.

Γενικότερα, έχουμε διενεργήσει πολλαπλούς διαγωνισμούς για να βρούμε κατάλληλη γη για σχολικές μονάδες, μιας και ο Δήμος δεν διαθέτει αξιόλογα ακίνητα, στην πόλη και στις Κοινότητες, για τέτοιο σκοπό.

Εκτός από το ακίνητο για το 3ο Γυμνάσιο, είμαστε στο τελικό στάδιο για την αγορά οικοπέδου:

* στο Ζιπάρι, για 2ο νηπιαγωγείο,
* στο Ζιπάρι, για 2ο Δημοτικό Σχολείο, και
* στην Αντιμάχεια, για νέο Γυμνάσιο.

Παραμένει σε εκκρεμότητα η εξεύρεση γης για το Λύκειο Ζηπαρίου και το Δημοτικό Σχολείο Αντιμάχειας.

Εκτός αυτών όμως, καταφέραμε και βρήκαμε κτίριο για την μεταστέγαση του Εργαστηρίου Ειδικής Επαγγελματικής Εκπαίδευσης Κω (ΕΕΕΕ Κω), το οποίο βρίσκεται σε φάση αδειοδότησης.

Τέτοιας έκτασης σχεδιασμός για σχολική στέγη πρώτη φορά υλοποιείται στην Κω.

Επιπλέον, με αποφάσεις του Δ.Σ. μισθώνουμε κτίρια για τη στέγαση των παρακάτω σχολικών μονάδων: 4ο & 7ο Νηπιαγωγεία Κω, Ειδικό Δημοτικό Σχολείο, Εργαστήριο Ειδικής Επαγγελματικής Εκπαίδευσης και Κατάρτισης ( ΕΕΕΕΚ), 2ο Νηπιαγωγείο Ζηπαρίου.

Το τέλος αυτής της δημοτικής περιόδου βρίσκει το νησί μας ενισχυμένο σε δομές εκπαίδευσης, όπως με την ίδρυση του τμήματος Γεωπονίας, Τροφίμων και Περιβάλλοντος στο ΕΠΑΛ Κω.

Επιπλέον ο Δήμος Κω στηρίζει και διεκδικεί μαζί με την σχολική κοινότητα, την ίδρυση: Εσπερινού ΕΠΑΛ, Μουσικού Σχολείου και Ενιαίου Ειδικού Επαγγελματικού Γυμνασίου – Λυκείου (ΕΝ.Ε.Ε.ΓΥ.Λ).

Στεκόμαστε δίπλα στους νέους και στις νέες του νησιού μας, με αίσθημα ευθύνης.

Αυτό κάνουμε μέχρι σήμερα, έτσι θα συνεχίσουμε.

**ΠΑΙΔΙΚΕΣ ΧΑΡΕΣ**

Σε αυτή την περίοδο ολοκληρώνεται το μεγαλύτερο πρόγραμμα ανακατασκευής, εκσυγχρονισμού και συντηρήσεων στις Παιδικές Χαρές του νησιού μας.

Η δημοτική αρχή, με γνωστή την ευαισθησία της για τα παιδιά και τους νέους του τόπου μας, σχεδίασε, υλοποίησε και χρηματοδότησε πρόγραμμα συνολικού κόστους 510.089,35€.

Από αυτό το ποσό, τα 335.497,70€ προέρχονται από ίδιους πόρους του Δήμου και τα 174.591,65€ από χρηματοδότηση που διεκδικήσαμε και λάβαμε από το Πράσινο Ταμείο.

Συγκεκριμένα, από το Πράσινο Ταμείο (Α.Π. 24/2020 ανακατασκευάζονται και εκσυγχρονίζονται πέντε (05) Παιδικές Χαρές στις περιοχές: Λαϊκά, Πλατάνι, Πλατεία Γ’ Σεπτεμβρίου (περιοχή Αγία Μαρίνα), πρώην Ανθόκηπος (λιμάνι), και παιδική χαρά στην Κοινότητα Αντιμάχειας.

Από ίδιους πόρους του Δήμου Κω προχωρήσαμε στην ριζική ανακατασκευή οκτώ (08) παιδικών χαρών (Α.Π. 35/2020) κόστους 310.469,45€. Αφορά στις παιδικές χαρές: «Πασσανικολάκη», «Θεοφράστου», Κοινότητα Πυλίου, οικισμό Μαστιχαρίου, περιοχή Αγίων Αποστόλων Αντιμάχειας, μία ακόμη παιδική χαρά στην Αντιμάχεια, στο νοτιοδυτικό τμήμα του οικισμού, στην Κοινότητα Καρδάμαινας και στο Αμανιού.

Επιπλέον αυτών συντηρούμε άλλες επτά (07) παιδικές χαρές (Α.Π. 38/2022) με ίδιους πόρους του Δήμου κόστους 25.028,25€, στις περιοχές: Κέφαλος, Καμάρι, Αντιμάχεια, Ζηπάρι, Γρηγορίου Ε΄, Καζέρμα, Κακό Πρινάρι.

Παρά την υφιστάμενη εκτεταμένη παρέμβαση στις παιδικές χαρές του νησιού μας, δεν πρόκειται να σταματήσουμε.

Πρόκειται για ευάλωτους χώρους, απαιτείται συνεχής παρακολούθηση και παρέμβαση.

Αυτό κάνουμε και αυτό θα συνεχίσουμε να κάνουμε.

**ΚΕΚΠΑΠΥΑΣ**

Όπως όλοι γνωρίζουμε η Κοινωφελής Επιχείρηση Κοινωνικής Προστασίας, Αλληλεγγύης, Πρόνοιας, Υγείας και Αστικής Συγκοινωνίας ήταν πάντοτε οικονομικά αυτάρκης και δε χρειαζόταν τη στήριξη του Δήμου.

Από τα έσοδά της μάλιστα κάλυπτε και το κόστος των κοινωνικών δράσεων που αναπτύσσει, όπως τη στήριξη του Σβουρένειου ΚΔΑΠ ΑμεΑ., τη Λέσχη Φιλίας σε Κω και Ζηπάρι, το Συμβουλευτικό Δημοτικό Ιατρείο και την ενίσχυση απόρων σε τρόφιμα.

Η ΚΕΚΠΑΠΥΑΣ όμως είναι η επιχείρηση του Δήμου που δέχθηκε το μεγαλύτερο πλήγμα της πανδημίας, αφού τα έσοδα της εξαρτώνται σε απόλυτο βαθμό από την πορεία του τουρισμού.

Παρόλα αυτά, αποπλήρωσε την παραλαβή δύο νέων λεωφορείων το 2020.

Στήριξε τον εκσυγχρονισμό της αστικής συγκοινωνίας με την τοποθέτηση έξυπνων στάσεων, για την καλύτερη εξυπηρέτηση των επιβατών.

Τα χρόνια της τουριστικής κρίσης, το 2020 και το 2021, επιλέξαμε να μην περικόψουμε γραμμές αλλά να διατηρήσουμε κανονικά τα δρομολόγια της αστικής συγκοινωνίας και το αναγκαίο προσωπικό, για να στηρίξουμε την τοπική αγορά.

Το κόστος ανέλαβε να καλύψει ο δημοτικός προϋπολογισμός, με τρείς αναγκαίες οικονομικές ενέσεις μέχρι το τέλος του 2021, συνολικά με 900.000€, το 2022 με ενίσχυση 300.000€ και το 2023 με ενίσχυση 200.000€.

Για να έχουμε όμως εικόνα του πόσο επλήγησαν τα έσοδά της αρκεί να δούμε ότι το 2019 είχε έσοδα 1.058.428,57 €.

Το 2020, έφτασε μόλις τα 227.738,27€ έσοδα, σχεδόν 80% μείον δηλαδή.

Το 2021, τα έσοδα της βελτιώθηκαν αλλά έφτασαν μόλις τα 477.447€.

Το 2022, ανήλθαν στο ποσό των 990.845,64€ αλλά με ανεβασμένα και όλα τα άλλα κόστη και πρώτα από όλα το κόστος καυσίμων και συντηρήσεων.

Από την εξέλιξη των πραγμάτων και τη σημασία της ΚΕΚΠΑΠΥΑΣ για την τοπική αγορά θεωρούμε ότι ήταν αναγκαία και επιβεβλημένη η επιλογή οικονομικής στήριξής της.

Λαμβάνοντας επιπλέον υπόψη ότι οι κοινωνικές δράσεις της ΚΕΚΠΑΠΥΑΣ είναι πολυσχιδείς και η χρηματοδότηση τους απορροφά σημαντικό μέρος των εσόδων της επιχείρησης που ξεπερνά τις 160.000€ ετησίως.

Σε αυτό το πλαίσιο, η ΚΕΚΠΑΠΥΑΣ εμφανίζει μια καλή λειτουργική εικόνα σήμερα, με αποπληρωμένες τις οφειλές της (προς προμηθευτές, μισθοδοσία, ΔΕΚΟ, φόρους, τέλη) και τα ταμειακά διαθέσιμά της στις 31 Δεκεμβρίου 2022 να φτάνουν στις 257.777,30€.

Αισιοδοξούμε ότι θα είναι καλύτερα τα επόμενα χρόνια, για αυτό και ετοιμάζουμε την προμήθεια ενός αρθρωτού λεωφορείου, που να μπορεί να καλύψει αυξημένο μεταφορικό έργο στις κύριες γραμμές.

**ΔΗΡΑΣ**

Αυτή η περίοδος σηματοδοτεί την επιστροφή του ΔΗΡΑΣ στην ομαλότητα και στην ανανέωση.

Με νέο σήμα «kostv», βελτίωση των εγκαταστάσεων και του εξοπλισμού, ενίσχυση του προγράμματος της τηλεόρασης με τρόπο που δεν επιβαρύνει την επιχείρηση, επαναλειτουργία του «Ράδιο Κως».

Η Κως, μέσω της Kostv βρίσκεται παντού, σε όλη την Περιφέρεια, διαφημίζει το νησί μας, τις δράσεις της κοινωνίας μας, προβάλλει τη μοναδικότητα της.

Ο ΔΗΡΑΣ είναι όπλο για την κοινωνία μας και χρήσιμο εργαλείο για την ενημέρωση των συνδημοτών μας.

Μετά τη μεγάλη περιπέτεια της περιόδου 2015 – 2019, που οδήγησε στην επικοινωνιακή και λειτουργική χρεωκοπία του, εξυγιάναμε τα οικονομικά του, αποπληρώσαμε τα χρέη και στήσαμε ξανά το ΔΗΡΑΣ στα πόδια του.

Από την πρώτη στιγμή θέσαμε ως στόχο την ποιοτική ενημέρωση των συμπατριωτών μας και την στήριξη εξωστρέφειας της Κω.

Για να το πετύχουμε έπρεπε να επαναλειτουργήσουμε και να βελτιώσουμε τη Δημοτική Τηλεόραση, να αναβαθμίσουμε την ιστοσελίδα, να ρυθμίσουμε τα χρέη και να αποκαταστήσουμε τις εργασιακές σχέσεις, να εκσυγχρονίσουμε τον εξοπλισμό με αγορά νέων μηχανημάτων και να στηρίξουμε την επιχείρηση με νέους εργαζόμενους.

Ήταν δύσκολο εγχείρημα αλλά τα καταφέραμε, με καλή συνεργασία και κατανόηση.

Η κοινωνία μας χρειάζεται την ενημέρωση, το νησί μας έχει ανάγκη την εξωστρέφεια.

Είμαστε αισιόδοξοι για την συνέχεια.

**ΤΟΜΕΑΣ ΠΡΟΝΟΙΑΣ**

**Ο Δήμος Κω στήριγμα για τους ευάλωτους πολίτες**

Οι δυσκολίες της εποχής μας, έχουν δημιουργήσει πολλά κοινωνικά προβλήματα και νέες ανάγκες.

Η Τοπική Αυτοδιοίκηση έρχεται αντιμέτωπη με πολλά από αυτά και προσπαθεί να ανακουφίσει τους πολίτες, με τις λίγες δυνάμεις της.

Σε αυτές τις δύσκολες στιγμές το Τμήμα Κοινωνικής Πολιτικής & Πολιτικών Ισότητας των Φύλων του Δήμου Κω σήκωσε μεγάλο βάρος για την ανακούφιση συμπολιτών μας που είχαν ανάγκη.

Υλοποίησε προγράμματα επισιτιστικής συνδρομής (Ταμείο Ευρωπαϊκής Βοήθειας προς τους Απόρους – ΤΕΒΑ), συμβουλευτικής υποστήριξης, ψυχολογικής στήριξης και καταπολέμησης του κοινωνικού αποκλεισμού, που αντιμετωπίζουν άτομα και ευπαθείς ομάδες.

Παράλληλα, με προσφορές συμπατριωτών μας και επιχειρήσεων του νησιού μας, κυρίως σε τρόφιμα, συνέδραμε συμπολίτες μας που είχαν ανάγκη.

Το Τμήμα Κοινωνικής Πολιτικής ανέδειξε την αλληλεγγύη της κοινωνίας μας, συνδράμοντας με αποστολή εφοδίων, τους σεισμόπληκτους της Θεσσαλία και της Τουρκίας αλλά και τους πυρόπληκτους της Εύβοιας και πρόσφατα της Ρόδου.

Την ίδια περίοδο ήρθαμε αντιμέτωποι με την πανδημία.

Πετύχαμε από την πρώτη στιγμή να δείξουμε ανακλαστικά και να σταθούμε δίπλα στους συνδημότες μας.

Με την οργάνωση συσσιτίου την άνοιξη 2020, τη λειτουργία του τηλεφωνικού αριθμού 15695 για την υποστήριξη ευπαθών συμπολιτών μας που δεν μπορούσαν να μετακινηθούν λόγω του lockdown και με κάθε πρόσφορο τρόπο.

Επιπλέον, τολμήσαμε και πετύχαμε να ενισχύσουμε οικονομικά 51 συνδημότες με επίδομα 534ων ευρώ και 17 οικογένειες με 1068€ που δεν έτυχαν καμίας κρατικής βοήθειας λόγω της πανδημίας.

Στο πλαίσιο της κοινωνικής πολιτικής του Δήμου εντάσσεται και η μεγάλη αύξηση χρηματοδότησης από το Δήμο μας του συσσιτίου της Ιεράς Μητρόπολης, που έφτασε πλέον ετησίως έως 121.000€.

Διεκδικήσαμε και έχουμε κερδίσει την ίδρυση μιας νέας κοινωνικής δομής, που βρίσκεται σε εξέλιξη, του Ανοικτού Κέντρου Ημέρας Αστέγων.

Ήδη έχει ενταχθεί στο Πρόγραμμα «Νότιο Αιγαίο 2021-2027» ως συγχρηματοδοτούμενη από το Ευρωπαϊκό Κοινωνικό Ταμείο δημόσια δαπάνη, με 545.000€., διασφαλίζοντας την κάλυψη των λειτουργικών δαπανών για την εύρυθμη λειτουργία της δομής, για διάστημα τεσσάρων ετών, από 1η Ιανουαρίου 2024 έως 31 Δεκεμβρίου 2027.

Εκτός όλων αυτών, στηρίζουμε τη λειτουργία δομών που έχει ανάγκη η κοινωνία μας, όπως

* Το Κέντρο Συμβουλευτικής Υποστήριξης Γυναικών θυμάτων βίας, που συνεχίζει την επιτυχημένη λειτουργία του παρέχοντας υποστήριξη κάθε είδους σε κακοποιημένες γυναίκες (σε 52 άτομα το 2020, σε 58 το 2021, σε 60 το 2022).
* Το Κέντρο Κοινότητας με παράρτημα Ρομά, το οποίο ενισχύθηκε το 2020 με προσθήκη τριών νέων στελεχών.

Στο Κέντρο Κοινότητας, από το 2020, προστέθηκαν επίσης και λειτουργούν δύο νέες υπηρεσίες: α) το Κέντρο Στήριξης Οικογένειας (ΚΣΟ) και β) το Κέντρο Ολοκληρωμένης Φροντίδας Ηλικιωμένων (ΟΦΗΛΙ).

Αξίζει να αναφέρουμε ότι το 2019 ο συνολικός αριθμός ωφελούμενων συμπολιτών από τις δράσεις του Κέντρου Κοινότητας έφτασε στα 960 άτομα, το 2020 αυξήθηκε στα 1128, το 2021 ανήλθε σε 951 ωφελούμενους και το 2022 έφτασε τους 1040.

Σημαντικός αριθμός συμπολιτών μας έχει ανάγκη και χρησιμοποιεί τις υπηρεσίες του Κέντρου.

Ιδιαίτερη σημασία έχει και η συνεργασία που ξεκίνησε το 2020 με το πρόγραμμα «Υγεία για Όλους».

Σε συνεργασία του Δήμου Κω με την Εταιρεία Πρόληψης και Προαγωγής Υγείας «Υγεία για Όλους» υλοποιήθηκε διετές πρόγραμμα προάσπισης της υγείας σε ευάλωτες ομάδες αλλά και στο γενικό πληθυσμό, με τη διενέργεια ιατρικών εξετάσεων στην Αντιμάχεια και εμβολιασμών σε παιδιά Ρομά.

Εν΄ τω μεταξύ, με ομόφωνη απόφαση της, η Επιστημονική Επιτροπή της Εταιρείας Πρόληψης και Προαγωγής Υγείας «Υγεία για Όλους» βράβευσε, για το έργο τους στην στήριξη ευάλωτων ομάδων πληθυσμού, το Κέντρο Κοινότητας και τα στελέχη του.

Σημαντική εξέλιξη αυτής της περιόδου αποτελεί η ένταξη στις κοινωνικές δομές του Δήμου μας του «Βοήθεια στο Σπίτι» και η μονιμοποίηση των εργαζομένων σε αυτό.

Οι έξι εργαζόμενοι (2 ΠΕ Κοινωνιολόγοι, 1 ΠΕ Ψυχολόγος, 1 ΔΕ Νοσηλεύτρια και 2 ΥΕ Οικογενειακοί Βοηθοί) τοποθετήθηκαν στο Τμήμα Κοινωνικής Πολιτικής και Πολιτικών Ισότητας των Φύλων του Δήμου Κω, μέσω της προκήρυξης 4Κ/2020 του ΑΣΕΠ.

Αξίζει να σημειωθεί ότι με το «Βοήθεια στο Σπίτι» παρέχονταν υποστηρικτικές υπηρεσίες σε περίπου 180 συνδημότες μας, σε όλο το νησί.

Πρόκειται για δομή με μεγάλη κοινωνική προσφορά σε αδύναμους συμπολίτες μας, η οποία πρέπει να ενισχυθεί περαιτέρω εφόσον η Πολιτεία το επιτρέψει.

Οι δράσεις αυτές συμπληρώνονται από την ΚΕΚΠΑΠΥΑΣ που επίσης ασκεί κοινωνικό έργο, με την διανομή τροφίμων ενώ στηρίζει βασικές κοινωνικές δομές.

Το “Σβουρένειο” ΚΔΑΠ ΑμεΑ, το Συμβουλευτικό Δημοτικό Ιατρείο και οι Λέσχες Φιλίας, που ενεργοποιήθηκαν ξανά μετά την αδρανοποίηση τους εξαιτίας της πανδημίας, ανήκουν σε αυτή την κατηγορία.

Ουσιαστικά, μέσα από όλες τις δράσεις, αναδεικνύεται η αξία και η σημασία οργανωμένης κοινωνικής παρέμβασης του Δήμου.

Με λίγα λόγια, οι κοινωνικές δομές του Δήμου μας λειτουργούν ως αισθητήρες για τις ανάγκες της κοινωνίας μας και τις υπηρεσίες κοινωνικής προστασίας που χρειάζονται οι συμπολίτες μας.

Στην ίδια κατεύθυνση θα συνεχίσουμε να λειτουργούμε.

**Νέοι ορίζοντες για την Κω**

Θα ήθελα να κλείσω τον απολογισμό με μια υπόσχεση προς όλους τους συνδημότες και συνδημότισσές μας.

Συνεχίζουμε στον ίδιο δρόμο.

Με ενότητα δυνάμεων, σαφείς στόχους και συνεργασία με όλους.

Αξιοποιούμε κάθε δυνατότητα για να φτάσει το νησί μας στο επίπεδο που πρέπει.

Δεν σκεφτόμαστε κόπο και δυσκολίες.

Είμαστε αισιόδοξοι γιατί πιστεύουμε στη δύναμη των συμπολιτών μας και στις δυνατότητες του νησιού μας.

Συνεχίζουμε με σχέδιο, τεκμηρίωση και στόχους 12ετίας.

Μέλημα μας η Κως, πρωταγωνίστρια, στο παρόν και το μέλλον.

Πιο συνεκτική ως κοινωνία.

Πιο ανθεκτική ως οικονομία.

Έτσι γινόμαστε νικητές, έτσι τα καταφέρνουμε.

**Ο Δήμαρχος Κω**

**Θεοδόσης Νικηταράς**